Stadig mer virker å være galt innad i Manchester United. Jesse Lingard (29) skal ifølge klubblegende Paul Scholes ha sagt at stemningen i garderoben er «en katastrofe». Uttalelsene fra Scholes kommer i kjølvannet av  lørdagens 1–3-tapet for Arsenal, som i praksis endte Manchester Uniteds håp om Champions League-fotball neste sesong. – Det er en katastrofe av en garderobe. Jeg snakket med Jesse Lingard for noen dager siden, og jeg er sikker på at han ikke har noe imot at jeg deler dette, sier mannen med 718 offisielle kamper for «de røde djevlene», som nå jobber som ekspert hos britiske BT Sports. Manchester United-manager Ralf Rangnick ble konfrontert med Lingards angivelige uttalelser etter tapet for Arsenal. 63-åringen virket forundret over det han fikk servert. – Jeg vet ikke. Da må dere nesten spørre Jesse Lingard. Etter en kamp som i dag er det selvsagt stor skuffelse innad i garderoben. For meg er det normalt, sa tyskeren til samme kanal. Midtbanespiller Scott McTominay var emosjonell i intervjuet med BT Sports etter tapet for Arsenal. Skotten mener unnskyldningene må ta slutt. – Vi dominerte starten av annenomgang, men det er de som får uttelling. Det er slik det er for oss for øyeblikket. Det er mange problemer med spillere, støtteapparat og høyere opp i systemet. Vi må klare å konsentrere oss om det som skal skje på banen. Dette handler om stolthet, sier McTominay. Hver enkelt spiller må se seg selv i speilet, er beskjeden fra 25-åringen. – Det er mye som foregår for øyeblikket. Men man kan ikke dra hjem og være tilfreds med å slippe inn tre mål borte mot Arsenal, uansett om de fortjente seieren eller ikke. Vi har manglet det meste de siste to månedene. Selv om vi spiller en halvgod kamp i dag, er ikke troen på oss selv der, påpeker han. Med Erik ten Hag på vei inn trappene på Old Trafford, virker det som om det er stadig flere steiner å snu i klubben. Rangnick, som skal over i en konsulentrolle etter sesongen, uttalte etter tapet for Liverpool i midtuken at så mange som ti spillere kan forsvinne fra klubben til sommeren. – De vil bare at sesongen skal være over. De vil komme seg videre, men det går ikke an å gjemme seg på den måten, sa Scholes etter stortapet på Anfield. Med fire kamper igjen å spille befinner Manchester United seg på 6.-plass i Premier League. I skrivende stund er det seks poeng opp til Arsenal på 4.-plass, men Manchester-klubben har én kamp mer spilt.

Påstand etter Lingard-prat:  United-garderoben er en katastrofe


SKÅNE (VG) De voldsomme koran-opptøyene har funnet sted i «særlig utsatte områder». Her står utbrente biler og drap uoppklart.  – Det er ikke klokt! De elbussene koster syv millioner kroner, sier 59 år gamle Håkan på kav skånsk. Han ser på den utbrente bussen som står midt i veien i Rosengård, en forstad til Malmö. Han jobber til vanlig som bussjåfør for det samme selskapet.  – Det er forferdelig med disse opptøyene. Det er mange ungdommer her uten jobb, tøffe innvandrerungdommer. De vil ikke betale for seg på bussen, noen ganger sier jeg fra til dem, andre ganger ikke, de kan jo ha kniver og våpen, sier Håkan.  Rydder opp Søndag formiddag rydder det svenske samfunnet opp etter nok en brann i Sør-Sverige denne påsken.  Natt til første påskedag ble det kastet stein og molotovcocktailer mot politiet, en lokalbuss ble påtent. Nå jobber politiet og «Donald bilberging» for å fjerne restene.  Rosengård er et såkalt «særskilt utsatt område». Her mener svensk politi det kan være vanskelig eller nesten umulig for dem å gjennomføre sitt samfunnsoppdrag. Videre kan det finnes «parallelle samfunnsstrukturer» og høy konsentrasjon av kriminalitet.  Politikere i Gøteborg har laget en handlingsplan hvor målet er at ingen områder der skal være «utsatte» i 2025. Politikere i Malmø har tatt til orde for samme mål for Malmø i 2030. For å nå målet kreves trygghetsskapende og kriminalitetsforebyggende tiltak, men også tiltak som minsker og motvirker segregering og øker likheten, står det i handlingsplanen. Det er til slike utsatte områder den høyreradikale koranbrenneren Rasmus Paludan har lagt sin påsketurné, nabolag i Norrköping, Linköping, Rinkeby og Landskrona utenfor Malmö.  Det er her de voldelige opptøyene har oppstått, med steinkasting og påtente politibiler. – Katastrofe Ute i en skinnsofa like ved brannåstedet i Rosengård, sitter en norsk familie fra Bergen-området. De er på besøk hos datter og søster Charlotte, som har bodd her i Rosengård i syv år. – Det er en katastrofe, helt enkelt, sier hun på svensk. – Slike hendelser gjør at man får skrekken. Det pleier ikke å være sånn til vanlig. Det har vært noen drap her, og noen opptøyer, men i hverdagen er ting helt normalt, sier hun.  Like over gaten sitter Abbas (31) og Issam (71). De trives til vanlig godt i nabolaget. – Jeg bor med utsikt rett ned til brannen. Sønnen min ble så redd, så jeg har flyttet ham til familie et annet sted, sier Abbas. – Dette er forstyrrede ungdommers verk! Vold er ikke bra, men hvis ikke han Rasmus hadde kommet, så hadde ikke noe skjedd, sier Issam.  – Galt av svensk politi Søndag var det nye opptøyer i Linköping og Norrköping, hvor tre personer er truffet av rikosjetter fra politiets varselskudd. Paludan hadde meldt på Facebook at han skulle holde nye markeringer her, men hadde ikke fått tillatelse av politiet.  På tross av at det ikke ble koranbrenning, ble det opptøyer. Til Koppargården kom heller ikke Paludan. Politiet valgte å flytte ham til en rasteplass langs E6 like ved Øresundsbroen, hvor det også brøt ut voldsomme opptøyer lørdag – før også branner ble startet i Rosengård senere på kvelden.  Men det skulle heller ikke stoppe opptøyer i Landskrona, hvor vi søndag møter Ali Kassem (71).  Han har bodd her i 37 år.  – Det er getto her, det bor ingen svensker her! Før var det mye svensker her, nå er det ingen. To i den blokka her, ingen i den blokka der, og ingen der, sier han og peker rundt seg.  Kassem er oppgitt over svensk politi som gir Paludan tillatelse til å tale og brenne koranen. – Det er galt av dem å beskytte ham. Det bor 99 prosent muslimer her, så ikke kom hit under ramadan og brenn koranen. Det er helt unødvendig og uakseptabelt, vi må ha respekt for hverandre

Opptøyer i særlig utsatte områder:  - Det bor ingen svensker her


GRØNMO (VG) Vitner skal ha hørt skrik fra området. – Hovedhypotesen er at noen har avlivet et dyr på stedet, opplyser politiet.  Væpnet politi rykket ut til meldinger om at det var avfyrt flere skudd på Grønmo i Oslo torsdag kveld.  De fant ingen som var skadet, men det ble gjort funn av en liten mengde blod.  – Dette blodet stammer ikke fra mennesker, så hovedhypotesen er at noen har avlivet et dyr på stedet, opplyser Oslo politidistrikt. – Vitner mener å ha hørt dyreskrik i aktuelt tidsrom, legger de til.  VGs reporter på stedet forteller at det er store politistyrker i området, inkludert krimteknikere.  Har du tips om hendelsen? Send det inn til VG.  – Hendelsen skjedde ca. 30 min før politiet ble varslet. Vi har pr. nå ingen ytterligere informasjon om hva som har skjedd, opplyste politiet tidligere torsdag. Det er ikke gjort funn av skadede personer i området. Under en pressekonferanse torsdag kveld sier innsatsleder Thomas Broberg at de har søkt i nærområdet etter aktuelle biler og personer. – Det er viktig å si at politiet anser det som trygt i området, og vi begynner å nedskalere, sier han.

Politiet: Det er hørt dyreskrik og skudd


Prinsesse Märthas forlovede, Durek Verrett, hevder medaljong han selger til 2000 kroner hjalp ham med å bli coronafrisk. Kong Harald er taus om sin kommende svigersønns uttalelser. Forrige uke ble det kjent at Durek Verrett (47) ble smittet av corona etter å ha vært på norgesbesøk. I en video han selv postet på Instagram, fortalte han at han nektet å motta medisinsk behandling. I en Instagramhistorie noen dager senere utdypet han at han dro fra sykehuset og nektet å ta «kjemikalier». I stedet valgte han å ta karantene hjemme og «heale» med sin «SO». «SO» står for «Spirit Optimizer» og er en form for medaljong Verrett selger på sin hjemmeside for over 2000 kroner. VG har vært i kontakt med kongehusets pressekontakt Sven Gj. Gjeruldsen og blant annet sendt følgende spørsmål:  Kong Harald (85) har selv hatt corona. I mars fikk han lettere symptomer etter han ble smittet av viruset, og ble sykemeldt i noen dager. Kongen var på dette tidspunktet vaksinert med tredje dose. – Vi har ingen kommentar til saken, skriver Gjeruldsen i en e-post. Prinsesse Märtha Louise (50) og Durek Verrett kunngjorde sin forlovelse i juni i år. Durek Verrett og Märtha Louise bekreftet i mai 2019 at de var i et forhold. Prinsesse Märtha er nummer fire i arverekken til tronen. Hun har imidlertid sagt fra seg tittelen «Hennes Kongelige Høyhet», og hun bruker ikke prinsessetittelen i sin markedsføring av egne forretninger. – Mye av det han gjør, vil reflektere tilbake på kongefamilien. Derfor må han være mer bevisst på sin rolle. Det har vi sett fra andre land at kan være en vanskelig balansegang, uttalte kongehus-ekspert Trond Noren Isaksen i forbindelse med forlovelsen. Les også: Statssekretær i Helse- og omsorgsdepartementet mener det er «umoralsk og forkastelig å bruke sin kjendisstatus på å tjene penger på kvakksalveri». På sin hjemmeside beskriver Verrett medaljongene som «avansert spirituell teknologi for spirit-hacking og optimalisering». Det er tre versjoner av denne, men det er altså «The lightbringer» han hevder var med på å gjøre ham frisk fra corona. – Intervju personene som eier en og spør dem, ikke meg, skrev Verrett i en melding da VG spurte om han kunne dokumentere at medaljongen kunne kurere sykdom som for eksempel corona.


Ungdomsleder Saule Smetonye i Sandefjord er bekymret for at kokainbruk er blitt normalisert blant elever i området. Nå krever hun tiltak fra voksne. – Bruk av kokain er blitt normalisert på skolen min, sier Saule Smetonyte, leder for ungdomsrådet i Sandefjord.  Saule er selv elev ved Sandefjord videregående skole. De fleste elevene på skolen kjenner flere på skolen som tar eller har tatt kokain, mener hun, samtidig som hun opplever at bruken av dette rusmiddelet er blitt vanligere de siste få årene: – Flere og flere tar det, hevder hun. Ikke alene Til tross for at FHI rapporterer at kokainbruk er svært lite utbredt blant unge norske 15- og 16-åringer, er fenomenet mye omtalt nasjonalt.  Kokain inntas blant annet av unge på russefester og på utesteder, og stoffet er det vanligste ulovlige rusmiddelet som brukes på byen, etter cannabis.  Selv om det er vanskelig å finne konkret statistikk som støtter Saules opplevelser, er bruken omtalt i flere mediesaker fra regionen. Erlend Monstad Lund, elevrådsleder ved Nøtterøy videregående skole, sa til TV 2 tidligere i år at han opplever at kokain er blitt et «vanlig» rusmiddel blant unge i området.  Dette fikk han bekreftet under russetiden, forteller han. Til VG sier Lund at han med egne øyne fikk oppleve hvordan «gruppepress» under russetiden førte til at flere prøvde eller brukte kokain.  At flere ble introdusert til kokain under russetiden, mener Lund har ført til at det ikke lenger bare er et russefenomen:  – Jeg har erfart at bruken også er stor etter russetiden, sier han, og legger til at han har sett flere som har tatt det på større fester og arrangementer. Også Line Bjerkeskaug, tidligere russepresident ved Sandefjord videregående skole, har uttalt seg om bruken. I et intervju med Sandefjords Blad i sommer sa hun at rusmiddelet er blitt såpass normalisert at det også er blitt vanlig utenfor russetiden. Kokain er blitt «som å ta en snus under leppa».  Til NRK sa hun at hun selv har sett unge innta rusmiddelet i skoletiden.  – De voksne gjør ikke nok Saule er enig med både elevrådslederen og den tidligere russepresidenten i at kokain er blitt normalisert blant unge i området - og kjenner seg igjen i flere av beskrivelsene. Til tross for at problematikken gjentatte ganger har havnet i søkelyset, opplever hun at mediesakene ikke har ført til forbedring: – Det er selvsagt bra at flere unge fra området har varslet om kokainbruken i mediene. Men det virker ikke som om mediesakene har ført til en nedgang i kokainbruken blant elevene her. De voksne gjør ikke nok. På lik linje med elevrådslederen og den tidligere russepresidenten, krever hun konkrete tiltak fra voksne. Hun mener det ikke gjøres nok for å stanse det hun mener er et «stort rusproblem» blant flere elever skolen hennes og naboskoler: – Hverken politiet eller skoleledelsen har gjort en god nok jobb, sier hun. – Det er derfor jeg stiller, slik den tidligere russepresidenten og elevrådslederen har gjort.  – Litt ute av kontroll Seksjonsleder for etterforskning i Sandefjord-politiet Paal Knutsen, erkjenner at kokainbruk blant unge i Sandefjord er en utfordring: – Vi ser at det rapporteres om bruk av sentralstimulerende blant unge. Kokain er et av disse rusmidlene, sier han til VG. Politiet får flere tips om bruk ifra både lokale utesteder og videregående skoler. Ofte er det snakk om unge brukere. – Med bakgrunnen i dette kan vi si at kokainbruk blant unge i Sandefjord er en stor utfordring. Situasjonen er alvorlig og litt ute av kontroll, fortsetter han. – Naivt å tro at inntak på skolen ikke har skjedd På lik linje med politiet, ser rektor ved Sandefjord videregående skole, Harald Møller, alvorlig på varslene:  – Det er bekymringsverdig at det varsles om kokainbruk blant våre elever. Møller tror kokainbruk blant unge ikke først og fremst er et lokalt problem, til tross for de mange sakene i mediene

- Kokain er blitt normalisert på skolen min


I juni mottok Stortingets presidentskap et varsel etter at interne dokumenter ble lekket til mediene. Nå innrømmer Rødt at de sto bak lekkasjen og at det «skjedde ved en feil». VG har fått tilgang på et brev som ble sendt fra Stortingets arbeids- og sosialkomité den 1. juni til Stortingets presidentskap. I brevet ble det varslet om en lekkasje til mediene av interne stortingsdokumenter.  Bakgrunnen var at SVs Solfrid Lerbrekk hadde blitt kontaktet av en journalist fra Klassekampen som skal ha hatt «inngående informasjon» om SVs posisjoner i et utkast til en innstilling til en sak fra komiteen. I brevet, som er signert av fungerende komitéleder Rigmor Aasrud (Ap), står det at Arbeiderpartiets Arild Grande hadde blitt kontaktet om samme sak, og at Grande ønsket å ta opp «problemet med lekkasjer» med Stortingets presidentskap. Ifølge brevet er det heller ikke første gang komiteen har tatt opp problemstillingen med lekkasjer til mediene. – Veldig ubehagelig – Det var overraskende for meg at en journalist visste om et standpunkt i en sak før den var ferdigbehandlet. Det opplevdes veldig ubehagelig for meg, sier Lerbrekk til VG. Den nå avgåtte SV-representanten sier at journalisten hadde «inngående kunnskap om SVs standpunkt i en sak på flere forslag». – Det var en stor sak som var til behandling. Jeg tror noen hadde sendt hele blekka til journalisten, sier Lerbrekk. Konfidensiell prosess Stortinget har en rekke fagkomiteer som behandler forslag før de skal opp til votering i stortingssalen. I komiteene vurderer partiene faglige innspill – og tilbakemeldinger fra blant annet næringsliv og ulike organisasjoner om forslagene. Før en sak ferdigbehandles, kan partiene forhandle og jobbe med å finne kompromisser. I denne prosessen kan partiene legge inn sine utkast til såkalte merknader, altså posisjoner og kommentarer til forslagene som er til behandling, i Stortingets interne systemer. Partienes merknader kan endres helt frem til siste minutt før fagkomiteene ferdigbehandler sakene. Ifølge Stortingets regler er slike utkast til merknader strengt konfidensielle, og skal ikke deles med utenforstående. – Kan bli alvorlige konsekvenser – Regelen er streng, og det er god praksis for at alle partier følger den. Konsekvensene kan bli alvorlige hvis man ikke gjør det, sier Lerbrekk. – Hva kan bli konsekvensene av denne type lekkasjer? – Det vil i praksis si at det blir langt mindre sannsynlighet for flertall for saker, eller at vi får beveget en sak i god retning. Da vil vi bli sittende og ruge på egen politikk frem til siste slutt slik at det ikke blir fare for lekkasjer, sier hun. Pekte ut Rødt i interne møter Lekkasjen kom i forbindelse med at arbeids- og sosialkomiteen behandlet et forslag fra Rødt om å øke organisasjonsgraden i arbeidslivet og å sikre flere fast jobb. Ifølge flere kilder VG har snakket med, ble også Rødt pekt på som kilden til lekkasjen internt i arbeids- og sosialkomiteen. Men ifølge VGs opplysninger ble ikke disse påstandene underbygget eller dokumentert i møtet.  Etter at VG tok kontakt med Rødt for å konfrontere partiet med påstanden, innrømmer sekretariatsleder Fredrik V. Sand at det nettopp var Rødt som var kilden. – Vi har ikke hørt noe om dette fra presidentskapet eller komiteen, men dette vil vi gjerne beklage overfor partiene og Stortinget. Det skjedde ved en feil fra en i vårt sekretariat, skriver Sand i en e-post til VG. Han legger til at partiet har tydelige retningslinjer om at slikt ikke skal forekomme, i tillegg til Stortingets egne retningslinjer. – Det skal ikke skje. Det ble tatt tak i internt allerede på dette tidspunktet og vi gjorde det vi kunne for å rydde opp, skriver Sand. Stortinget bekrefter lekkasje I en e-post bekrefter stortingspresident Tone Trøen (H) at hun mottok henvendelsen om lekkasjen – og at dette er et brudd på Stortingets forretningsorden som sier at det ikke er anledning til å offentliggjøre noe fra komitéinnstilling før den er avgitt

Lekkasje av stortingsdokumenter:  Rødt tar på seg skylden


ISTANBUL (VG) I sin 8. landskamp for Norge så det mer ut som midtbaneankeret spilte kamp nummer 80. Med stoisk ro og en evne til å dekke store rom ved å alltid være på riktig sted til riktig tid, imponerte startelleverens eneste representant fra Eliteserien stort. Et tidlig baklengsmål gjorde en vanskelig oppgave enda vanskeligere, men Norge beholdt roen og leverte en god kamp i Istanbul. Uavgjort betyr at Norges VM-håp ikke er ute, men en seier ville bragt laget betydelig nærmere minimum playoff. Fakta: Tyrkia - Norge 1–1 (1–1). VM-kvalifisering. Tilskuere: Ca. 24000 på Şükrü Saracoğlu Stadium. Målsjanser: 3-4. Mål: 1–0 Akturkoglu (Ünder), 1–1 Thorstvedt (Hanche-Olsen) Dommer: Felix Brych, Tyskland - 7 p. Gult kort: Morten Thorsby, Norge. Berat Özdemir og Kaan Ayhan, Tyrkia.


En mann som tilfeldigvis var i området, kastet seg ut i elven og fikk barnet på land. Barnet er tatt hånd om av helse og fraktes til Rikshospitalet.  Politiet fikk klokken 8.15 en melding om at et barn var savnet ved Glomma i Elverum. Det var en mor som var på tur med sine to barn, som meldte fra om at ett av dem kunne ha havnet i elven. – Alle nødetater ble varslet og rykket. En mann i 20-årene som tilfeldigvis var i området så barnet og tok seg ut i elven og fikk barnet på land, sier operasjonsleder Øyvind Bakken til VG. Vet du noe om hendelsen? Tips oss her. Barnet er tatt hånd om av helsevesenet, men skadeomfanget er usikkert.  Pressevakt Line Fuglehaug ved Sykehuset Innlandet, opplyser til VG at barnet blir fløyet til Rikshospitalet.  Mannen som hentet barnet opp av elven er uskadet. – Han gjorde en helt uvurderlig innsats ved ta seg ut i Glomma, sier Bakken. Kriseteamet i kommunen er varslet om hendelsen.


I en ny film gjør Emma Thompson både naken- og sexscener. – Det krever mot, men det er viktig. Det sier den profilerte engelske skuespilleren som de fleste forbinder med filmer som «Love Actually», «Harry Potter og «Fornuft og følelser».  Men nå får vi se en annen side av henne i filmen «Good Luck to You, Leo Grande», hvor Thompson spiller enke på leting etter den optimale seksuelle tilfredsstillelse. I filmen kaster den britiske skuespilleren alle klærne og viser seg uten en tråd – forfra og i helfigur. – Sannheten er at vi aldri ser normale kropper på film og TV, sier Emma Thompson i et intervju med BBC. I intervjuet stiller Emma Thompson opp sammen med den irske skuespilleren Daryl McCormack som spiller sexarbeideren som skal hjelpe henne å oppnå sitt mål i filmen. – Det krever mot å spille inn slike scener. Jeg som de fleste andre lever med en kropp jeg egentlig ikke liker, som jeg ikke er komfortabel med. Så det spørsmålet jeg stiller til alle nå om dagen er: Hvorfor kaster vi bort tid, lidenskap, energi og penger på å hate oss selv i stedet for å nyte den kroppen vi skal leve med, sier Thompson. Hun mener at seksuell nytelse er et viktig tema å snakke om. – Det er en viktig og en alvorlig samtale som må tas når det kommer til seksuell nytelse. Vi har et stort problem med sex og seksuell vold. Jeg mener at får man en bedre forståelse for seksuell nytelse, vil det også redusere tilfeller av seksuell vold, sier Emma Thompson. Da filmen ble vist første gang under The Sundance Film Festival i januar, betegnet Entertainment Weekly filmen som en tabubrytende dramakomedie. – Det er veldig utfordrende å være naken som 62-åring, sier Thompson i et digitalt diskusjonspanel den gangen. Samtidig la ikke filmveteranen skjul på at hun nok ikke hadde klart å gjøre det før hun var blitt såpass opp i årene. – Jeg synes kvinner utsettes for «grusomme krav for å bevare en perfekt kropp» – både i skuespilleryrket, men også i det vanlige liv. Men dette med at man må være så og så tynn, er det samme som det alltid har vært. Kanskje er det blitt enda verre. Men uansett hvor sterk motstander hun er av å legge seg under kniven av forfengelige grunner, presiserer stjernen – som er aktiv feminist – at hun også er svært imot at kvinner skal bli fortalt hva de skal og bør gjøre med sine egne kropper. – Men det må være enhver kvinnes rett selv å velge, selv om jeg mener at det å fikse på seg selv «er en veldig rar ting å gjøre», sier Thompson.  Tidligere i vår kom også en svensk serie som tok for seg sexlivet til middelaldrende kvinner. Serien «Lust» på HBO har blant annet «Broen»-stjernen Sofia Helin i en av hovedrollene. Her kan du høre hva hun sier om det å spille inn intime scener:


Ekspresident Donald Trump har båret nag til Alec Baldwin siden skuespilleren parodierte ham. Nå profitterer sønnen Donald Trump Jr. på skyteulykken i New Mexico. Mens den amerikanske filmbransjen er i sjokk og sorg etter tragedien som utspilte seg på «Rust»-filmsettet i New Mexico forrige uke, har den tidligere presidentsønnen Donald Trump Jr. (43) produsert T-skjorter, collegegenser og hettejakker som gjør narr av skuespiller Alec Baldwin (63). Sistnevnte avfyrte torsdag 21. oktober ved en feiltagelse et skudd som drepte filmfotograf Halyna Hutchins (42). Regissør Joel Souza (48) ble skadet i av det samme skuddet i det som er beskrevet som et uhell. Mandag denne uken promoterte Trump Jr. på Instagram stories at han solgte T-skjorter med påskriften «Guns don't kill people, Alec Baldwin kills people». På norsk oversatt til «Våpen dreper ikke folk, Alec Baldwin dreper folk.» Fra nettbutikken på sin hjemmeside selger Don Jr., som han også kalles, et sortiment med klesplagg i ulike farger med Baldwin-harselasen trykket i hvitt på fronten. Plaggene med påskriften lå fortsatt til salgs i nettbutikken da VG sjekket tirsdag ettermiddag.  Angriper Pelosi og  Fauci Donald Trump Jr. er ikke ukjent med å henge ut andre med produktene sine. I nettbutikken finner man også plagg med påskriften «Everyone Has A Crazy Aunt Nancy» (på norsk «Alle har en gal tante Nancy», journ.anm.) – med klar adresse til Nancy Pelosi, lederen av Representantenes hus.  Hun demonstrerte hva hun synes om Donald Trump for en hel verden da hun i februar 2020 rev talen hans i to mens Trump talte om rikets tilstand. Trump Jr. selger også T-skjorter med «Fauci kills puppies» og «Fauci lied, dogs died», som kan oversettes med «Fauci dreper valper» og «Fauci løy, hunder døde». Som president fikk Donald Trump utover i pandemien et stadig mer anstrengt forhold til smittevernekspert Anthony Fauci, som er immunolog og sjefen for National Institute of Allergy and Infectious Diseases i USA. – Giftig Flere medier har omtalt T-skjortesalget. Ifølge britiske Independent la Trump Jr. blant annet ut et photoshoppet bilde av Alec Baldwin selv med teksten manipulert inn på brystkassen. Forfatteren J. David Bethel kaller Trump-familien for «giftig» på Twitter. 43-åringe Trump Jr. har også spøkt med hendelsen i det som oppfattes som av kritikerne oppfattes som ondsinnede kommentarer. Han holder ikke tilbake: – Til dere der ute som med falsk hellighet lar Alec Baldwin være i fred, la oss alle huske at Alec Baldwin ville vært den første personen som pisset på alles grav hvis skoene satt på den andre foten (Norsk betydning: «hvis dette gjaldt andre enn ham selv», journ.anm.). Faen ta ham! skriver Trump Jr. på Instagram. Møtt med avsky Reaksjonene lot ikke vente på seg. Flere profilerte Hollywood-stjerner uttrykker avsky på sosiale medier. Den tidligere «One Tree Hill»-stjernen og aktivisten Sophia Bush (39) er blant dem som går ut mot den tidligere presidentsønnen. – Jeg håper Hutchkins-familien saksøker Trump-ene herfra til evigheten. Dette er AVSKYELIG. En ulykke på arbeidsplassen kostet en kvinne livet, og Trump-klanen snur dette til en syk spøk for profittens skyld, tvitrer hun. Heller ikke «Will & Grace»-stjernen Debra Messing (53) legger bånd på seg. – Don Jr. er et harskt stykke søppel. En kone, mor og kollega DØDE. Hvordan VÅGER DU å tjene penger på denne ufattelige tragedien. Du er en skadet, uelsket person. Jeg håper du får like mye medfølelse hvis en tragedie skulle ramme ramilien din, raser Messing på Twitter. Gamle «fiender» Bakgrunnen for Donald Trump Jr. kremmervilje i kjølvannet av skyteulykken er trolig parodistriden mellom faren og Alec Baldwin som pågikk i årevis.  Baldwin høstet mye latter og ros for en rekke «Saturday Night Live»-sketsjer der han parodierte Donald Trump (75), noe Trump selv aldri la skjul på at han mislikte.  Fem ulike skuespillere har parodiert Trump for «SNL» helt siden 1988, da han var eiendombaron i New York. Tidligere har Phil Hartman, Darrell Hammon, Jason Sudeikis og Taran Killam parodiert ekspresidenten. Alec Baldwin startet som Trump-parodiker i 2016 og er den som har parodiert milliardæren flest ganger i tv-showet


Den lille jenta ble funnet etter at politiet brøt seg inn i et låst hus. Én mann er pågrepet og varetektsfengslet etter hendelsen.  Fire år gamle Cleo Smith, som for snart tre uker siden ble borte under en campingtur med familien i Macleod i Vest-Australia, er funnet i live, melder blant andre The Guardian. Store ressurser – som etterforskere fra nasjonalt og lokalt politi, helikopter og droner – ble satt inn i søket etter fireåringen. Nå er hun altså funnet, i et hus i kystbyen Carnarvon, skriver avisen. Campstedet «Blowholes Shacks», stedet Cleo Smith forsvant fra, ligger ikke langt unna.  – Det er en fantastisk dag for foreldrene, og for hele Australia sier politisjefen Chris Dawson på en pressekonferanse onsdag morgen.  – Jeg er så stolt. Den stolteste politisjefen i verden akkurat nå, sier han.  West Australia Police har publisert et fersk bilde av en smilende fireåring:  En lokal mann er varetektsfengslet og blir nå avhørt av etterforskere. Det er en 36 år gammel mann som er arrestert, og politisjefen sier han samarbeider med politiet. Politiet sier det ikke er noen andre mistenkte i saken.  Politiinspektør Col Blanch fortalte tidligere onsdag at politiet brøt seg inn i det låste huset, og fant jenta i ett av rommene. Kort tid etter ble hun gjenforent med foreldrene sine. På pressekonferansen ble det kjent at fireåringen ble fraktet til sykehus for en sjekk, og var ved god helse. Hun ble straks gjenforent med foreldrene.  Politimannen som fant jenta og gjenforente henne med foreldrene snakket også på pressekonferansen.  – Jeg heter Cleo – Jeg spurte om navnet to ganger. Tredje gangen så hun på meg og svarte: Jeg heter Cleo, sier en rørt politimann.  Han forteller også om da jenta ble gjenforent med foreldrene.  – Vi har noen her som har lyst til å snakke med dere. Det var en fantastisk følelse.  Det var en ære å få være med på den gjenforeningen.  – «Mummy!» ropte Cleo, og så var det mange klemmer og kyss.  Jentas mor har tidligere fortalt at hun sist så datteren da hun våknet opp midt på natten for å spørre om vann. På morgenen var både fireåringen og soveposen borte. Etterlyste sovepose – Våre bønner er hørt, skriver Australias statsminister Scott Morrison på Twitter. Australsk politi har jobbet på spreng for å finne jenta som ble meldt savnet 16. oktober.  De gikk også ut med bilder av en rød og sort sovepose av samme type som fireåringen lå og sov i da hun sist ble sett.  Moren Ellie Smith har ikke uttalt seg til media etter funnet, men hun har delt et bilde av datteren på Instagram hvor hun skriver: Familien er hel igjen.  Se også video av hvordan den savnede kajakkpadleren ble reddet:


En rekke fotballeksperter mener Ole Gunnar Solskjær kan få sparken når som helst. Tall som sammenligner Manchester Uniteds norske manager med forgjengerne som har lidd den skjebnen, viser at de fort kan få rett.   – Jeg har kommunisert med styret, og jeg forventer ikke at de skal gi meg noen forsikringer. Jobben min er å sørge for at vi reiser oss etter den svake perioden vi har vært inne i. Jeg er ikke her for å be om forsikringer, svarte Solskjær på spørsmål om hans posisjon som manager i Manchester United under en pressekonferanse fredag. Etter 0–5-tapet for Liverpool på hjemmebane i Premier League for seks dager siden, møter Solskjærs stjernemannskap Tottenham Hotspur på bortebane lørdag ettermiddag klokken 18.30. London-laget ligger på 6. plass i ligatabellen, ett poeng foran United på 7. plass.   – Nå er vi der at hvert resultat teller. Med seier i de to neste matchene, mot Tottenham og Atalanta, og en ok kamp mot Manchester City, så har Ole Gunnar Solskjær kjøpt seg mer tid, uttalte TV 2-kommentator Øyvind Alsaker til VG i går. I den sammenheng kan det være opplysende å kikke på resultatene i de 10 siste kampene. Sammenholdt med resultatene til tidligere sparkede United-managere, taler ikke de til Ole Gunnar Solskjærs fordel: José Mourinhos 10 siste kamper som United-manager: Tre tap, 15 innslupne mål. David Moyes 10 siste kamper som United-manager: Fire tap, 13 innslupne mål. Louis van Gaals 10 siste kamper som United-manager: To tap, 11 innslupne mål. Ole Gunnar Solskjærs 10 siste kamper som United-manager: Fem tap, 19 innslupne mål. Et tap mot Tottenham vil bety at Manchester United har tapt seks av de ti siste kampene. Foran det som kan vise seg å bli Solskjærs siste kamp - på Tottenham Hotspur Stadium 30. oktober - påpeker Sky Sports ekspertkommentator og tidligere Arsenal-spiller Paul Merson at Uniteds keeper David de Gea har vært en av Manchester Uniteds beste spillere. Merson mener, ikke særlig originalt kanskje, at Uniteds rivaler i kampen om en lukrativ billett til Champions League håper Solskjær leder Cristiano Ronaldo & co til seier over Spurs i kveld - slik at han beholder jobben en stund til. Manager-skifter gir nemlig nærmest tradisjonen tro gjeldende klubb et sportslig løft. Det siste og beste eksemplet er Chelsea: Frank Lampard ut til fordel for Thomas Tuchel. – Men du vet hva som kommer til å hende. Manchester United vil slå Tottenham, alt vil være greit en uke til. Så vil de få et (godt) resultat mot Atalanta (Champions League tirsdag), deretter vil de antakelig bli slått av Manchester City, uttaler Paul Merson til Sky Sports. «Solskjær-tabellen» - levert av SofaScore - var en solskinnshistorie i sin spede begynnelse. Tre år etter at han tok over som United-manager, er den ikke like lystig for United-fansen: Skottlands tidligere landslagssjef Alex McLeish mener på sin side Ole Gunnar Solskjærs fremtid som United-sjef er mørk - eller at alarmklokkene ringer - fordi det er sivet ut rapporter om garderobe-uro blant spillerne.  – Det kan være den største frykten for Ole. I stedet for at jeg kaster ham under bussen, kan det være en spiller som gjør det, uttaler McLeish i et intervju med Football Insider.


LØRENSKOG (VG) Egle Kvederiene (50) vil aldri glemme ektemannens siste ord fra kjøkkenet: «Hvorfor trenger du den kniven?» Kort tid etter at disse ordene falt, satt hun over ham med sengetøy og laken for å stoppe blødninger fra halsen hans. Ektemannen var knivstukket og kjempet for livet. – Ambulansen kom raskt og tok over. Jeg så på den lille skjermen at det var hjerteaktivitet i begynnelsen, men så fikk jeg beskjed om å gå på rommet mitt. Da jeg kom ut igjen var politiet der. Mannen min var død, sier Egle Kvederiene (50) til VG. En politibetjent henviste den litauiske kvinnen til en stol på terrassen. Etter hvert ba krimteknikerne henne om å ta på seg hansker og skoposer. Deretter ble hun kjørt til politihuset i Lillestrøm for avhør. Totalt seks personer med tilknytning til huset, inkludert henne, ble pågrepet og siktet for drapet på Vladas Kvederis i Lørenskog, natt til 1. august i fjor. Ingen av dem erkjente skyld. – Jeg forstår at situasjonen var uoversiktlig for politiet og at de mistenkte oss alle, sier Kvederiene. Da hun ankom politihuset, fikk hun beskjed om å kle av seg alle klærne, bortsett fra undertøyet, forteller 50-åringen. – Hele kroppen ble avfotografert. Jeg har aldri opplevd lignende. Jeg forsto da at jeg skulle på glattcelle og at jeg kom til å bli der en stund. Hun beskriver cellen som kald, med en seng av stein med en madrass over og et sølvtoalett. En betjent kom også inn til henne med en toalettrull, forteller Kvederiene. – Han ba meg om å slappe av. Jeg ble forvirret: Hvordan skulle jeg klare å slappe av? Jeg forsto at jeg var mistenkt – og jeg var innelåst, sier hun. Se video – her forteller hun om den skjebnesvangre natten da ektemannen ble drept:  Refser politiet Etter å ha sovet noen timer på madrassen, våknet Kvederiene av at en kvinnelig politibetjent åpnet en luke i døren og kikket inn. – Jeg sa til henne at jeg ikke hadde drept mannen min. Nå ventet avhør, av alle de siktede: Fem menn og Kvederiene. – Jeg hadde ingenting å skjule, sier hun. Da avhørene var avsluttet ble den litauiske kvinnen og fire andre menn løslatt, mens en polsk mann (45) ble fremstilt for varetekt.  – Det var ikke lett. Jeg blir ofte emosjonell, men da visste jeg ikke om jeg skulle le eller gråte. Advokat Dag Svensson ble først oppnevnt som forsvarer for den litauiske kvinnen, siden hun var siktet for drap. – Det var uforståelig. Jeg fikk tilgang på de første politirapportene, og det fremsto ganske klart hvem som var gjerningsmann. Det fantes ikke et mistankegrunnlag. Politiet burde rett og slett siktet den ene mannen og avhørt de andre som vitner. Det var unødvendig å gi henne denne ekstrabelastningen. Hun hadde akkurat mistet mannen sin på en dramatisk måte, sier Svensson til VG. Han er i dag bistandsadvokaten til enken. Svensson minner om at året i forveien, i 2020, så ble en mann pågrepet og siktet for å ha drept sine to barn. Denne siktelsen ble også frafalt. – Politiet gjorde akkurat samme tabbe i den saken. Det var ikke grunnlag for å sikte ham heller. Disse to sakene kan absolutt sammenlignes, sier Svensson. Politiet: Situasjonen var svært uavklart Politiadvokat Eirik Braathen i Øst politidistrikt skriver i en e-post til VG at politiet ble tilkalt i forbindelse med en alvorlig voldshendelse på stedet og at situasjonen var svært uavklart i initialfasen. – Opplysninger og spor på åstedet var til dels sprikende og det ble gjort individuelle vurderinger rundt hver av de som befant seg der. Enkelte ble pågrepet, andre ble innbrakt etter politiloven. Samtlige fikk etter hvert status som siktet, men fem av de ble løslatt etter kort tid, fortsetter Braathen. Politiadvokaten opplyser at de tidlig innstilte på henleggelse for de fem løslatte personene. Riksadvokaten henla disse sakene 14


En ny bølge skyller
over Californias
solskinnsdrøm. Hjemløshet, narkosalg
og kriminalitet herjer
i USAs mest liberale by. Er velgerne her i ferd
med å få venstrevridd
politikk i vrangstrupen? – ALT GIKK AV
HENGSLENE    I San Francisco står Golden Gate-broen som en mektig inngangsport til hippie-nostalgi, moderne, liberale verdier og grensesprengende teknologiutvikling i Silicon Valley. Historien om hvordan selskaper som Apple vokste ut av gutterom og garasjer er velkjente sagaer som har forandret amerikansk økonomi – og verden. – Alt gikk bare opp, opp, opp. Så kom covid, sier Benjamin Ross (35). Jobben hans er å rekruttere folk fra hele USA til meget godt betalte jobber i Facebook, Instagram og Google.  Ross står på takterrassen til en restaurant for bemidlede i San Franciscos sentrumskvartaler, kalt Tenderloin. Han forklarer hvordan han og andre fra USAs mest progressive by tenker om hverdagskriminaliteten, som tok av under pandemien. – Motorsykkelen min ble stjålet, jeg fikk ikke post på et helt år fordi det var innbrudd i postkassen min hver eneste dag. Jeg har sett folk bli ranet, selv har jeg blitt overfalt bakfra. Det er blitt normalt her nå. Det pleide ikke å være det. Reaksjonen? – Det er så liberalt her. Selv om vi blir ranet, vil vi ikke si at vi trenger politiet, svarer Ross. – Det er bare: «De hadde en vanskelig barndom. Jeg er privilegert som faen». I downtown
San Francisco
ligger Twitter-
hovedkvarteret. På gatene rett ved
selges og brukes
metamfetamin og
fentanyl åpenlyst –
uten innblanding
fra politiet. Ifølge siste telling har San Francisco nå nær 8000 hjemløse – og det er knapt noen andre fotgjengere å se. Mennesker står bøyd over seg selv, svakt vaggende, i dyp hestesko ned mot asfalten. Andre ligger utover fortauene, slått ut, sovende, i solen. Matrester, søppel og ekskrementer er knust til bakken mellom provisoriske telt, vanvittige boligpriser, barnløse lekeplasser og tomme forretningslokaler. Biltyverier, innbrudd, butikktyverier og overdoser har skutt i været. Enkelte av byens borgere har sluttet å låse bilen, i håp om at vinduene i det minste ikke skal bli knust. Det kalles «San Francisco-snø». Glasskår. – Det kan være litt vanskelig å håndtere når gjestene er redde for sin egen sikkerhet. Det har vært et par skyteepisoder, sier servitøren på takterrassen. Det er ikke det at det ikke finnes lover og regler, forklarer en politibetjent vi møter. – Men vi blir bedt om å ikke håndheve dem. I stedet har San Francisco etablert et utendørssenter her i Tenderloin-området, hvor brukere kan ta narkotika under oppsyn og stell fra helsearbeidere. Under pandemien finansierte byen en teltleir rett utenfor rådhuset til rundt 600.000 kroner per telt. Køen strekker seg bortover langs den svarte duken som sperrer av området. Et skilt utenfor sier «kom som du er». Men nå har et opprør mot folkevalgte med de mest progressive programmene kommet til overflaten – i San Francisco, men også andre steder i California. Et solid flertall av velgerne valgte 7. juni å kaste lederen av San Franciscos påtalemyndighet, statsadvokaten Chesa Boudin. Boudin var egentlig en offentlig forsvarsadvokat, ingen statsadvokat. Han var sønn av tidligere militante venstreradikalere fra terrorgruppen The Weather Underground, som satt flere tiår i fengsel. Og han hadde aldri ført en sak for retten som aktor. I 2019 gikk han til valg på behandling, fremfor straff. Og vant.  Boudin ville redusere fengselspopulasjonen, reformere justissektoren og avsto fra å forfølge mindre forhold som gikk utover livskvaliteten i byen. – Vi trenger ikke å fengsle oss ut av fattigdom, mente Boudin. Nasjonalt red han på en bølge av motstand mot politimakt og diskriminering etter drapet på George Floyd. Så snudde det, etter hvert som kriminaliteten økte gjennom pandemien. Da angret flertallet. – Det var en opplevelse der ute av at man måtte slå tilbake mot det som skjedde, at myndighetene ikke fungerte


KØBENHAVN-OSLO (VG) Høyre-leder Erna Solberg har lagt en plan. De skal doble antallet Høyreordførere og har ambisjon om vinne alle de fem store byene. – Raymond Johansen skal skiftes ut, sier Solberg. – Målet er å doble antallet ordførere, fra 35 til 70, sier hun. – Det skal vi klare på to måter: Lage politikk som gjør at vi får mange stemmer og så skal vi bygge allianser i Kommune-Norge, sier Solberg. Hun har siden søndag vært i Danmark, sammen med sine to nestledere og sin nærmeste stab. På vei hjem med danskebåten mandag ettermiddag, satt de i fire timer for å planlegge den lange valgkampen, frem mot kommunevalget neste år. – Knekke koden Solberg sier skolepolitikk blir viktig. – For eksempel vil vi satse på lærerspesialister, som regjeringen vil gå bort fra. De skal bidra med kompetanse for å hjelpe lærere som har elever som har vanskelig for å knekke lese og skrivekoden. – Så skal prioritere etter- og videreutdanning for de lærerne som trenger fordypning i engelsk, norsk og matematikk. Slik at norske elever møter godt kvalifiserte lærere i disse basisfagene, sier Solberg. – Prioritere tiltaksløsheten Hun sier en spesiell gruppe er viktig å hjelpe. – Vi skal også prioritere å gjøre noe med den tiltaksløsheten en del ungdom i ungdomsskolen opplever. Det skal skje gjennom en ungdomsskolereform, som vi foreslo i valgkampen. Det må ha vært en god idé fordi plutselig var en slik reform inne i regjeringens Hurdalsplattform. Hun sier at basen må være kunnskapsorientering. – Vi skal jobbe på andre måter, blant annet for å gjøre noe med tiltaksløsheten, men grunnlaget for den reformen må være at den har fokus på kunnskapsorientering. Fest De fløy ned til København, men tok danskebåten hjem igjen. Det har sin bakgrunn i at partiets nestledere, Tina Bru og Henrik Asheim, har gjort det før. – Henrik og jeg var her nede sammen med min mann og en kamerat i 2015. Vi hadde lyst til at festen skulle fortsette litt til, så vi bestemte oss for å ta ferge hjem i stedet. Nå tenkte vi å invitere sjefen med på det samme. Og slik ble det, sier Bru. Skal ta makten i storbyer Trondheim, Bergen, Stavanger, Kristiansand og Oslo har alle ordførere/byrådsledere fra Ap. Solberg er ikke snauere enn at hun har som mål om å erobre alle fem. – Vi har ambisjoner om å ta ledelsen i alle de fem som du nevner. – Veldig spesiell situasjon i Kristiansand Hun vil ikke trekke frem noen spesielt, men nevner to forhold som gjør at potensialet er stort, i Kristiansand og Trondheim. – Vi har for tiden en veldig spesiell situasjon i Kristiansand, hvor Ap og Sp ikke finner ut hva de skal gjøre med kommunen. Der har vi utmerkede ordførerkandidater, som jeg tror kan vinne frem. – Det har vi også i Stavanger. I Bergen har vi fått to damer på topp, som er friske og som vil gi et nytt blikk inn i politikken i et Bergen som trenger det. I vestlandshovedstaden viser BTs siste måling at Høyre er oppe i 33,7 prosent oppslutning og at det er helt likt mellom blokkene. NHH-professor Christine B. Meyer er innstilt som listetopp for Høyre foran kommunevalget neste år. Ifølge en Høyre-måling som Sentio utførte i februar ledet høyresiden med 35–30 mandater i Stavanger. – Gyllen mulighet i Trondheim – I Trondheim er vi ikke ferdige med nominasjonen ennå, men der går Rita Ottervik av. Det gir en gyllen mulighet å vinne Trondheim tilbake, sier Solberg. Høyre regjerte i trønder-hovedstaden fra 1990 til 2003. Siden har Aps Rita Ottervik vært ordfører. Mot drama i Oslo – I Oslo er meningsmålingene slik at vi har en mulighet til også å ta hovedstaden: Det må jobbes med samarbeid alle steder. I Aftenpostens siste måling fikk Ap 17,6 prosent, Høyre 29,5. Det er fire mandater som skiller blokkene i rødgrønn favør. – Hvordan skal dere vippe Raymond Johansen ned fra tronen? – Oslo Høyre skal selv velge sin politiske strategi

Solberg har lagt en plan:  - Han skal skiftes ut


OSLO/BARDUFOSS (VG) En finsk søknad om medlemskap i Nato kan foreligge før Nato-toppmøtet i juni. Russlands invasjon i Ukraina har endret finnenes syn på Nato fundamentalt. 62 prosent støtter nå et finsk Nato-medlemskap. Finlands statsminister Sanna Marin har varslet en utredning om finsk sikkerhetspolitikk om kort tid.  – Dørene til Nato står nå åpne og Finland bør ta en beslutning om en søknad i løpet av våren, sa statsministeren til sosialdemokratenes partistyremøte i helgen. – Russland er ikke den naboen vi hadde forestilt oss, la hun til.   Den finske presidenten Sauli Niinistö og regjeringen har de siste ukene drevet et intenst diplomatisk arbeid i Natos viktigste hovedsteder for å berede grunnen for en sannsynlig søknad om Nato-medlemskap.  Men verken Niinistö eller Marin har offentliggjort sitt eget standpunkt til  medlemskap i Nato.  Ventes før juni  – Om alt går som planlagt, kan det komme en søknad fra Finland i god tid før Natos toppmøte i Madrid i slutten av juni, sier Henri Vanhanen. Han har forsker-bakgrunn fra Finlands  utenrikspolitiske institutt. Nå er han rådgiver i Riksdagen for Finlands konservative parti Kokoomus. – Det er ventet at regjeringen vil beskrive den nye og alvorlige situasjonen for Finland, etter at Russland angrep Ukraina. Det vil komme en vurdering av hvilke alternativer Finland nå står overfor, med fordeler og ulemper, men uten et klart råd på dette tidspunktet. De vil ikke binde opp debatten, sier Vanhanen til VG. Han er ikke i tvil om hvor Finland er på vei nå. I en fersk måling fra YLE ønsker 62 prosent av folket medlemskap i Nato. 16 prosent sier nei.  – Etter at Riksdagen har gitt sitt råd, kan regjeringen og presidenten starte den formelle prosessen med en søknad. En avtale om tilslutning til Nato vil senere kreve to tredels flertall i Riksdagen. Akkurat nå ser det ut som om finnene er på vei til Nato, sier Vanhanen.   Nord-norsk vinterøvelse 700 finske soldater har deltatt på den store vinterøvelsen Cold Response 2022 i Nord-Norge i mars. Finland og Sverige er partnerland med Nato, og de  øver stadig oftere sammen med norske soldater på hverandres øvelser. De finske soldatene VG møtte ved en teltleir i nærheten av Finnsnes i Troms før helgen, var opptatt av at den den finske forsvarsviljen er høy. Ifølge den finske forsvarsmakten kan 280 000 soldater mobiliseres ved krig, og hele 870 000 er i tillegg registrert som reservister. Verneplikten er står sterkt, og er obligatorisk for menn. Jutta Kostamovaara (19) fortalte at hun meldte seg til førstegangstjenesten fordi hun mener det er viktig å tjene landet sitt. – Likestilling har også alltid vært viktig for meg. Jeg tenker at hvis jeg klarer noe og kan håndtere det, hvorfor skulle jeg ikke gjøre det, sa hun.  Oberstløytnant Oskari Paavola ønsket ikke å uttale seg om det politiske Nato-spørsmålet, men sa finnene har god nytte av å øve sammen med Nato-landene: – Finland er del av den vestlige verden. Vi har veldig nært samarbeid med våre vestlige partnere, for eksempel som i denne øvelsen, der vi styrker vår evne til å jobbe med spesielt Sverige og Norge, sa han.  Angår Sverige også  Den finske Nato-prosessen  koordineres nå tett med den svenske regjeringen. For noen uker siden var Magdalena Andersson, Sveriges sosialdemokratiske statsminister, avvisende til å diskutere Nato-medlemskap. Hun sa at det kunne destabilisere Sverige. Nå  uttrykker hun seg helt annerledes: – Jeg utelukker på ingen måte et Nato-medlemskap, sa hun til Sveriges Television i forrige uke. Andersson har også varslet en inngående analyse fra regjeringens side, om hva som er best for Sverige i den nye situasjonen i Europa. – Noe av det mest spennende ved den finske debatten, er hvor Sverige lander, sier Henri Vanhanen til VG.   Han minner om EU-prosessen i 1994, da de svenske velgerne gikk inn for medlemskap en måned etter at finnene hadde stemt for ja.  – Kanskje Sverige trenger et push fra Finland, sier han


TROMSØ/OSLO (VG/iTromsø) En mann i 20-årene er siktet for voldtekt og utnyttelse av en person under 18 år i en særlig sårbar livssituasjon. Han var fra før tiltalt for en rekke seksuallovbrudd. – Jeg kan ikke si noe om hvilken relasjon de har eller hvem som varslet politiet, sier politiadvokat Kjersti Mari Nilsen til VG. Den fornærmede i saken har nylig ankommet til Norge fra Ukraina, og politiet opplyser at de ble varslet om saken torsdag kveld.  Det var også da hendelsene som siktelsen går ut på skal ha funnet sted. Den siktede mannen er pågrepet, og ble lørdag varetektsfengslet i fire uker. – Det er foretatt avhør av ham, men jeg ønsker ikke å kommentere hvordan han stiller seg til siktelsen, sier politiadvokaten. Nilsen forteller at den siktede er kjent av politiet fra før. – Jeg forstår det som at pågripelsen gikk rolig for seg. Han ble pågrepet torsdag kveld, sier Nilsen.  Klokken 14.25 kommer politiet med en oppdatering – der opplyser de at den siktede ble pågrepet i sitt eget hjem. Forholdet han er siktet for skal også ha skjedd hjemme hos han. – Den fornærmede og siktede hadde kontakt med hverandre på sosiale medier, og avtalte etter hvert å møtes, opplyser politiet. Samtykker ikke til fengsling Mannens forsvarer Håvard Utstøl Jakobsen ved advokatfirmaet Rekve Pleym sier til VG at han ikke ønsker å kommentere hvordan hans klient stiller seg til siktelsen.  – Han begjærer seg løslatt og samtykker ikke til fengsling. Utover det har jeg ingen kommentar, sier Utstøl Jakobsen. Ingunn Greve Tøllefsen er oppnevnt som bistandsadvokat for den fornærmede. Hun forteller at hun har snakket med sin klient. – Det går ikke an å beskrive hvordan hun har det nå, sier Tøllefsen. Tiltalt for flere sedelighetssaker Mannen i 20-årene skulle allerede møte i retten i slutten av april, tiltalt for en rekke seksuallovbrudd. I fengslingskjennelsen fra lørdag kommer det frem at han har vært varetektsfengslet i forbindelse med disse sakene. Statsadvokatene i Troms og Finnmark har blant annet tiltalt ham for forhold som i straffeloven tilsvarer voldtekt av tre barn under 14 år. Forholdene skal ha funnet sted mens de fornærmede var mellom 12 og 13 år gamle.  Han er også tiltalt for to andre tilfeller av seksuell omgang med barn under 14 år, samt seks tilfeller av seksuell omgang med barn mellom 14 og 16 år.  I tiltalen kommer det også frem at påtalemyndigheten mener mannen har besittet overgrepsmateriale han skaffet selv ved å filme eller ta bilder av mindreårige jenter i seksualiserte situasjoner. Han er i tillegg tiltalt for ett tilfelle av seksuell handling med barn under 16 år.  – Jeg er så sjokkert at det er vanskelig å snakke. Jeg skjønner ikke helt hvordan noe som dette kan skje, sier Albina Mahomedova til iTromsø. Hun er leder for den ukrainske foreningen i Tromsø, er nvolvert i Flyktningtjenesten, og har etter opplæring fra Røde Kors møtt flere av de ukrainske flyktningene som har kommet til Tromsø som følge av krigen. Hun er kritisk til at en person siktet for flere andre sedelighetsforbrytelser i det hele tatt har muligheten til å begå nye overgrep. – Som innvandrer må jeg bare spørre: Er dette vanlig i Norge? Jeg trodde systemet her i landet var litt strengere enn dette, sier Mahomedova, og fortsetter: – Hvorfor går denne personen, som er siktet for å voldta flere mindreårige, rundt på gatene slik at han kan gjøre dette på nytt? – Fullstendig uakseptabelt  Norsk organisasjon for asylsøkere (NOAS) har nylig fått inn to meldinger fra ukrainske flyktninger om uønskede hendelser. Den ene hendelsen skal ha skjedd på Råde.  – Det var to yngre kvinner som skal ha fått tilbud om overnatting fra menn som syntes å ha andre hensikter en rent humanitære

Mann siktet for voldtekt av ukrainsk flyktning:  Avtalte å møtes


Putins rådgivere skal ifølge amerikanske myndigheter ha unnlatt å fortelle presidenten hvor dårlig invasjonen i Ukraina går for russiske styrker. I nylig frigitte dokumenter fra amerikansk etterretning hevdes det at president Vladimir Putin har blitt villedet av sine rådgivere om Russlands militære vanskeligheter i Ukraina. Det melder blant annet New York Times onsdag kveld. Det hvite hus sier onsdag kveld at de har opplysninger om at det er økte spenninger mellom Putin og hans rådgivere som følge av at han har blitt feilinformert, eller ikke har fått informasjon om realitetene på bakken i Ukraina.  De sier også at Putin underspiller problemene de russiske styrkene har, skriver Reuters.  USAs utenriksminister kommenterer det slik: – Det jeg kan si er følgende, og jeg har sagt dette tidligere, en av akilleshælene til autokratier er at du ikke har folk i de systemene som sier sannheten til de med makten, eller har evnen til å si sannheten. Og jeg tror det er noe vi ser i Russland. Kreml har ikke kommentert påstandene. Russland er under sterkt press fra flere kanter etter at de invaderte Ukraina natt til 24. februar. En måned etter invasjonen, har Russland enda ikke klart å nå sitt hovedmål og ta kontroll over hovedstaden Kyiv. Onsdag bekrefter Ukrainas president Volodymyr Zelenskyj at russiske styrker derimot trekker seg tilbake fra hovedstaden.  Samtidig møter russiske styrker sterk motstand fra det ukrainske forsvaret, og Ukrainas forsvarsevne har tilsynelatende kommet overraskende på Russland og resten av verden.  – Tydelig sammenbrudd Det har tidligere vært kjent at russiske vernepliktige soldater deltok i invasjonen, noe de skulle slippe. Da Putin fikk informasjon om dette i begynnelsen av mars, varslet han angivelig å straffe tjenestepersoner som sendte ut de vernepliktige.  Også dette ble kommentert av amerikanske myndigheter onsdag:  – Putin visste ikke engang at militæret hans brukte og mistet vernepliktige i Ukraina, noe som viser et tydelig sammenbrudd i strømmen av nøyaktig informasjon til den russiske presidenten. Ifølge nyhetsbyrået AP, skal Biden-administrasjonen nå håpe at avsløringen vil bidra til at Putin revurderer sine alternativer i Ukraina.  Fremdeles kraftige angrep Ifølge Pentagon er Russland i gang med å forflytte i underkant av 20 prosent av de russiske styrkene som har vært rundt Kyiv, skriver Reuters. Ingen av soldatene er på vei hjem til Russland, men noen skal være sendt til Hviterussland, ifølge den amerikanske etterretningen.  Pentagon forventer at Russland kommer til å restituere og supplere soldater til styrkene, for så å sende dem til andre områder i Ukraina. Tirsdag uttalte både britisk og amerikansk etterretning at styrkene mest sannsynlig skulle til Øst-Ukraina. Og til tross at noen av styrkene beveger seg bort fra Kyiv, intensiverer angrepene seg andre steder.  Onsdag meldes det om kraftige angrep i Donetsk og Luhansk, øst i Ukraina. Den ukrainske avisen Kyiv Independent, skriver samme dag at det skal ha foregått intense angrep i Kharkiv, nordøst i Ukraina. – Russiske styrker smadret Kharkiv-området med rakettoppskytingssystemer 180 ganger 30. mars. Russiske styrker angrep også området med artilleri og mortere, og skadet boligbygg og sivil infrastruktur, skriver avisen på Twitter.


En 45 år gammel lærer skal være alvorlig skadet etter et angrep på en ungdomsskole i Eslöv i Sverige. Politiet har pågrepet en mistenkt 15-åring utenfor skolen. Ifølge vitneutsagn til Skånska Dagbladet skal gutten ha båret en stor kniv. Han skal ha vært maskert, iført hjelm og skuddsikker vest og kom utenfra. Politi og nødetater ble klokken 08.41 torsdag varslet om at en voksen mann var skadet på Källebergskolen i Per Håkanssons vei. – Da vi kom til stedet, påtraff vi en person utenfor skolen som ble pågrepet, sier pressetalsperson hos politiet i Region Syd Filip Annas til Expressen. Han sier at politiet hadde tydelige tegn på at det var personen de søkte. Politiet bekrefter at den pågrepne er mindreårig.  Det dreier seg om en gutt under 18 år, sier Filip Annas. Politiet opplyser på en pressekonferanse torsdag formiddag at gutten er 15 år. – Drapsforsøk Han vil bli avhørt i løpet av dagen. Politiet karakteriserer hendelsen som et drapsforsøk. – Dette er fryktelig. Skolen skal være en trygg plass for elever, lærere og alle som ferdes der. Vi ser svært alvorlig på hendelsen, skriver ordfører i Eslöv Johan Andersson på kommunens hjemmeside. Ifølge Skånska Dagbladet skal angrepet mot læreren ha skjedd i korridoren på skolen. Avisen skriver også at elever skal ha flyktet fra klasserommet gjennom et vindu.  Mannen som ble angrepet, er ført til sykehus i ambulanse. Han skal ifølge politiet og skoleetaten i Eslöv være alvorlig skadet og ligger på operasjonsbordet. Ifølge Aftonbladet er den tilskadekomne lærer på ungdomsskolen. Han skal ifølge vitneutsagn til Skånska Dagbladet ha blitt knivstukket i magen. – Det var veldig ubehagelig, sier en elev til avisen. Det er 260 elever fra syvende til niende klassetrinn på Källebergskolen. Kerstin Mellén Gyllensten, som er forvaltningssjef for barn og utdanning i Eslöv, beskriver hendelsen som en form for attentat. Politiet løsnet skudd – Da første politipatruljen kom til stedet, var det kaotisk. Like utenfor skolen ble en person utpekt og overmannet av politiet, sier politiets pressetalsperson Ewa-Gun Westford. Hun bekrefter på en pressekonferanse torsdag formiddag at en politimann løsnet skudd med sitt tjenestevåpen under pågripelsen. Det er vitner som opplyser at mannen som er skadet, er lærer. Politiet kaller foreløpig 45-åringen ansatt ved skolen. Politiets talsperson Ewa-Gun Westford vet ikke om den mistenkte 15-åringen har noe forhold til den aktuelle skolen og kan ikke bekrefte at han var maskert og bar hjelm og vest. Opprørt stemning Elever og personale på skolen ble først evakuert til et verkstedlokale i nærheten. Bedriften Biogaia tok imot flere ungdommer. – Mange var i sjokk. Det var viktig at de kom inn i varmen, sier daglig leder i Biogaia Peter Persson til Skånska Dagbladet. Mange elever gråt og var opprørte, da avisen kom til stedet. Politi bevæpnet med maskinpistoler var også på stedet. – Ingen elever er skadet, alle er i sikkerhet og politiet meddeler at en gjerningsmann er pågrepet, slik at det er ingen grunn til fortsatt uro, skriver utdanningsetaten i Eslöv. Etaten skriver at de foresatte vil få beskjed så snart elevene kan hentes. Elevene ble etter hvert samlet i en tennishall ved ungdomsskolen. – Akkurat nå er det mange personer på plass på skolen, skriver etaten på hjemmesiden. Skolen sperret av Skolebygningen er sperret av, i påvente av kriminaltekniske undersøkelser. Politiet har gjennomsøkt stedet grundig og jobber nå med å avhøre vitner. – Det er ingen ting som tyder på at det finnes flere gjerningspersoner, og det er heller ikke meldt om noen andre skadede enn personen som nå er ført til sykehus, sier Katarina Rusin, pressetalsperson for politiet, til Aftonbladet. Eslöv ligger nordøst for Lund i Skåne sør i Sverige. Byen har omkring 18.000 innbyggere.

Sverige: Lærer alvorlig skadet etter angrep på skole


En tidligere realitydeltager har flere ganger tatt inn på Hotel Britannia for å lage innhold til sin OnlyFans-konto. På luksussuiten ble det nylig spilt inn en sexvideo. – Britannia Hotel ønsker å presisere at vi ikke har vært involvert i dette, og heller ikke godkjenner bruk av vår merkevare for markedsføring av annen næringsvirksomhet uten vårt samtykke, skriver Mikael Forselius i en e-post. Han er direktør for Britannia Hotel i Trondheim, som i fjor ble kåret til et av verdens beste nye hoteller. Den siste tiden har en tidligere norsk realitydeltager ved flere anledninger tatt inn på hotellet for å lage innhold til sin OnlyFans-konto. Innholdet blir også brukt til å promotere for OnlyFans på hennes Instagramprofil.  I et innlegg nylig publisert på hennes OnlyFans-profil reklamerer hun for sin «lengste sexvideo noensinne». Videoen hadde en prislapp på 99 dollar – som tilsvarer nesten 900 kroner. I en billedserie publisert fra samme anledning vises Britannia-logoen på putetrekk, og et badekar i gull. Badekaret er en del av Britannias signatursuite, Colonialmajoren, som har fått navn etter hotellets eier og Rema 1000-grunnlegger, Odd Reitan. Forselius skriver at de ikke er kjent med i hvilken grad Britannias navn eller merkevare er trukket inn i innholdet på profilen.  – Den type virksomhet VG har angitt i sin e-post, vil Britannia ikke forbindes med. Ved leie av våre rom/suiter skal de benyttes til det avtalte formål, og her kan det ha skjedd aktivitet som ledd i næringsvirksomhet som ikke er i samsvar med dette. VG har vært i kontakt med den tidligere realitydeltageren som har lagt ut innholdet på OnlyFans. Deltageren ønsker ikke å kommentere denne saken.  Under coronapandemien har bruken av OnlyFans eksplodert. Den siste tiden har også flere norske influencere og realitydeltagere tatt i bruk tjenesten, som er mest kjent for å tilby erotisk innhold mot penger. VG har tidligere skrevet om «Love Island»-deltager Nora Haukland (24) og influencer Sofie Karlstad (24) som reagerer på hvordan influencere markedsfører egne OnlyFans-kontoer på Instagram. Forbrukertilsynet sier praksisen kan være ulovlig. I forrige uke delte også influencer Isabel Raad åpenhjertig hva hun mener om plattformen. – Altså jeg fatter ikke hvordan «typ» alle har startet med OnlyFans. Er jeg bare gammeldags i hodet eller er det rart hvordan det har blitt så sykt normalisert å selge bilder av vaginaen sin? spør Isabel Raad på Instagram.

Realitykjendis spilte inn pornofilm på norsk hotell


ANDØY (VG) I 2017 flyktet velgerne på Andøya fra Høyre etter at partiet stemte for å legge ned flystasjonen. Sjansene er små for at statsminister Erna Solberg kan vinne dem tilbake igjen, mener to av partiets tidligere kommunestyrerepresentanter. 83 stemmer. 2,7 prosent. Det var alt Høyre fikk i Andøy kommune ved stortingsvalget i 2017. Partiets solide oppslutning i Vesterålens nordligste kommune ble rasert etter en opprivende strid om plasseringen av Luftforsvarets maritime overvåkningsfly – og hele 71,7 prosent stemte på Senterpartiet. To av dem var Yngve Laukslett og Odd Arne Andreassen, begge tidligere kommunestyremedlemmer for Høyre, og nå Sp-medlemmer. – Jeg har stemt Høyre fra jeg var 18 år, frem til 2017. Det var første gang jeg stemte på noe annet, sier Laukslett da VG møter ham hjemme i Andenes sentrum. I 1992 var han med på å starte opp Unge Høyre-laget på Andøya, og han var leder av Andøy Høyre da Stortinget i 2016 vedtok å legge ned Luftforsvarets flystasjon på øya når nye overvåkningsfly er på plass på Evenes i 2023. Folketallet har gått ned med nesten 400 personer siden 2016, og Nordland fylkeskommune anslår at Andøy vil tape over 300 arbeidsplasser på nedleggelsen. – Hva skal til for at du noen gang skal stemme Høyre igjen? – Nei, vi er jo i Nord-Norge, så kanskje helvete må fryse over, sier Laukslett og ler. Sist fredag var statsminister Erna Solberg (H) på besøk i løvens hule – for å møte lokale gründere og snakke om Andøys fremtid. – Hun har ikke møtt folk. Hun har ikke stått på torget og snakket med folk, sier Laukslett og fortsetter: – Hun kommer på besøk og er innom her, men hun har aldri stilt opp og svart på spørsmål. Besøkene har vært veldig styrt og organisert, og spesielt inviterte mennesker har vært til stede. Næringsliv og gründere og sånt. Solberg er ikke enig: – Jeg har vært rundt og snakket med vanlige folk på Andøya. Jeg var senest og snakket med vanlige folk den kvelden jeg var der. Men det er alltid et organisert opplegg når en statsminister reiser, sier hun til VG. På yttersida av Andøya holder Odd Arne Andreassen til, like ved den lange, idylliske Bleikstranda. I likhet med Laukslett meldte han seg ut av Høyre og inn i Sp etter flyplassaken.  – Jeg er veldig skuffet over både det de gjorde og oppfølgingen etterpå. Det er nesten 400 innbyggere som har flyttet etter nedleggelsesvedtaket. For kommuneøkonomien betyr det at vi mister 50.000 kroner i innbyggertilskudd per person som flytter. Det setter oss i en umulig posisjon som kommune, sier Andreassen til VG.  Ifølge Bladet Vesterålen hadde kommunen tapt 15,8 millioner kroner i statlige overføringer i 2020, da befolkningstapet var på 317 innbyggere. Foran huset hans ligger havet, bak ligger de taggete, grønnkledde fjellene. Den tidligere Høyre-mannen er en av 14 Sp-representanter i kommunestyret, og sitter på fylkestinget i Nordland, der han er leder for utdanningskomiteen. – Hva skal til for at du skal stemme Høyre igjen? – Det tror jeg er voldsomt mye. Når du har tillit til noen og de bryter den, så skal det utrolig mye til for at de skal vise at du kan stole på dem. Det tar lang tid å bygge opp tillit og kort tid å bryte den, sier Andreassen. – I Høyre sier de at det er en ny positivitet på Andøy? – Det er det for så vidt, men det skyldes ikke dem, sier han. Statsminister Solberg er derimot overbevist om at optimismen vokser på Andøya, og tror partiet vil løfte seg stortingsvalget. – 83 stemmer. 2,7 prosent. Tror du det blir mer i år? – Ja, jeg tror det blir mer i år. Jeg har forståelse for at når vi gjør store strukturendringer som det vi gjorde med plasseringen av Orion-flyene, så skaper det reaksjoner og for at folk er skuffet, sier statsministeren. – Men jeg opplever nå at det er en ganske sterk drive for utvikling på Andøya. Og arbeidsplassene tror jeg at vi skal klare å fylle opp med andre store viktig initiativer

Forlot Høyre etter 25 år:  - Helvete må fryse over


Erna Solberg (H) inviterte jevnlig Folkehelseinstituttet og Helsedirektoratet til regjeringskonferanser og egne utvalgsmøter. Det gjør ikke Jonas Gahr Støre (Ap). Regjeringskonferansene er regjeringens fremste møteplass, der alle de viktigste sakene skal drøftes i plenum. Mobilene legges igjen utenfor rommet, og kun regjeringsapparatet og embetsverk fra Statsministerens kontor (SMK) er til stede. Vanligvis. I over ett og et halvt år var også helsemyndighetene invitert inn i Solberg-regjeringens indre, både i regjeringskonferansene og møter i Regjeringens covid-19-utvalg (RCU). – Det var viktig at FHI og Helsedirektoratet alltid ga oppdatert status på smittesituasjonen i starten av regjerings- og RCU-konferansene. Hver uke, om ikke oftere, ble hele regjeringen oppdatert på pandemien, sier Rune Alstadsæter, stabssjef for Høyres stortingsgruppe og tidligere statssekretær på SMK. – Det du snakker om, preger deg. Det tok sjelden mindre enn en time i starten, fortsetter han. Alstadsæter forteller at statsrådene fikk en oppdatering på smittetall, konkrete utbrudd og etter hvert på vaksinestatus. – Folk var oppdatert hele tiden. Det gjorde at vi var fremme i skoene. Droppet av Støre Men Støre-regjeringen har ikke videreført denne praksisen. Det bekrefter SMK overfor VG. De har heller ikke opprettet sitt eget RCU. De faste medlemmene i Solberg-regjeringens coronautvalg var statsministeren, de andre partilederne i regjering, helseministeren, finansministeren, justisministeren, utenriksministeren og næringsministeren. – Det var for at vi skulle være kjappe på labben på beslutninger om corona, og for at øvrig regjeringsarbeid ikke skulle stoppe opp på grunn av den omfattende krisehåndteringen, sier Alstadsæter. – De store grepene som da vi stengte og åpnet landet, strategibeslutninger og de viktigste økonomiske tiltakene ble tatt av hele regjeringen, men den løpende håndteringen av pandemien kunne gjøres både i regjerings- og i RCU-konferanser. RCU møttes også i feriene, forteller han. – Da kunne vi ta raskere beslutninger når det var behov for det. I romjulen og i helger kunne det være digitale RCU-møter, dersom det var behov for raske beslutninger. Regjeringen: Ikke sett behov Tor Borgersen, fagdirektør ved Statsministerens kontor, svarer på VGs spørsmål i en e-post sendt fra kommunikasjonsenheten i Helsedepartementet. – Det er et generelt utgangspunkt at alle viktige saker behandles i regjeringen. Dette gjelder også coronasaker. Regjeringen møtes normalt minst en gang i uken og kan samles oftere på kort varsel ved behov. Regjeringen har så langt ikke sett behov for å opprette et eget regjeringens coronautvalg, skriver Borgersen. Han bekrefter at FHI og Helsedirektoratet ikke har vært invitert til regjeringskonferanser etter maktskiftet. – I forkant av regjeringsbehandling av viktige saker om coronahåndtering innhentes det faglig grunnlag fra FHI og Helsedirektoratet som grunnlag for beslutningene. I regjeringskonferansene er det i utgangspunktet kun regjeringen som deltar. Embetsverk innkalles ved behov, skriver Borgersen. Han understreker at Helse- og omsorgsdepartementet har jevnlige møter med fagetatene. – Frekvensen på disse har økt den siste perioden, skriver Borgersen. Helsedirektør Bjørn Guldvog i Helsedirektoratet har fått spørsmål om hvordan det påvirker samarbeidet med den nye regjeringen at de ikke lenger inviteres til regjeringskonferanser. Han svarer slik i en e-post: – Vi har gjennom hele pandemien gitt våre anbefalinger til Helse- og omsorgsdepartementet. Departementet vurderer og sammenstiller anbefalingene fra helsesektoren i regjeringsnotater, som danner grunnlaget for beslutninger som treffes i regjeringen. Vi stiller opp og gir våre vurderinger fortløpende i de fora departementet eller regjeringen ønsker. Begge regjeringer har vært tett på våre vurderinger


Vi kan gå en dyster corona-vinter i møte. Men assisterende helsedirektør Espen Nakstad tror corona snart kan bli mer som andre sykdommer. – Jeg tror 2022 blir det året der den globale immuniteten vil styrkes, og hverdagen blir mer normal for stadig større deler av verdens befolkning. Både fordi mange har vært syke med ulike virusvarianter, og fordi stadig flere i verden blir vaksinert. Da vil forhåpentligvis viruset spre og endre seg mindre enn det det har gjort i 2021. Vi vil gradvis få bedre kontroll på spredningen, og de fleste vil sannsynligvis etter hvert bli syke i vinterhalvåret og ikke så mye i sommerhalvåret, sier assisterende helsedirektør Espen Nakstad til VG I sommer ble gjenåpningen av Norge feiret, og meteren brettet sammen. Likevel har det blitt nok en jul med strenge tiltak. Forrige jul stengte landet ned da helsemyndighetene fryktet for konsekvensene av den britiske mutasjonen i en uvaksinert befolkning. Nå er de bekymret for at den nye omikron-varianten skal øke presset på helsetjenesten mer enn de kan takle på nyåret. Men det betyr ikke at historien må gjenta seg neste vinter: – Spørsmålet er når vi kommer i en situasjon hvor dette ligner mer på en influensaspredning som tidvis rammer i januar og februar. Vi håper det skjer raskest mulig, men vi er ikke sikre på når det skjer. Jeg tror at 2022 blir et år hvor vi vil se mer langtidseffekten av dette viruset, og tegn til om det blir en sesongvariant, eller ikke, sier Nakstad. – Selv om situasjonen er krevende i Norge og Europa akkurat nå, har vi gode forutsetninger for å kunne leve mer normalt utover i 2022. Vi lærer oss stadig mer om viruset og har både vaksiner, legemidler og testsystemer som vi ikke hadde i det første året av pandemien. Det vil tross alt gjøre det lettere å leve med viruset utover i det nye året, legger han til. – Det er klart vi er bekymret Helsemyndighetene vet ikke hvor alvorlige konsekvenser omikron-bølgen, som så vidt er i gang, kan få over nyttår. De er også usikre på hvor godt dagens tiltak virker mot spredningen av omikron, selv om de ser ut til å ha hatt en innvirkning på delta-tallene.   – Delta-varianten ser ut til å være i tilbakegang i Norge.  Samtidig har jo omikron økt, og den utgjør nå flertallet av analyserte prøver i Oslo og Viken. Det er nok bare et tidsspørsmål før det samme skjer i resten av landet - tidlig på nyåret vil antakelig de fleste fylker ha et flertall av omikron, sier Nakstad.   Hvis veldig mange blir smittet på en gang frykter helsemyndighetene at det kan  føre til en overbelastning av helsetjenestene, selv om det finnes tegn på at omikron kan gi mildere sykdom. Nakstad trekker også frem at at det var mange  unge som smittet hverandre med omikron i begynnelsen, og mener det vil ta noen uker før man får mer sikker kunnskap om hvor mange som blir alvorlig syke i eldre grupper. — Det er klart vi er bekymret. Vi ser rekordhøye tall i mange land. Det er jo over 100.000 tilfeller per dag i Storbritannia, og vi ser en veldig økende trend i Frankrike og også andre store europeiske land, sier Nakstad. Kan bli bedre mot sommeren – Hva skal til nå for at vi kan begynne å åpne litt opp? –  Det vil rett og slett erfaringene med omikron vise. Hvis vi får mindre spredning av den enn vi har fryktet, og det ikke gir like mange innleggelser, vil det kanskje ikke være like stort behov for disse tiltakene som det ellers ville vært. Men der tror jeg vi vil måtte vente til litt utpå nyåret før vi får et ordentlig inntrykk av hvor mange som blir smittet av omikron og hvor mange som får alvorlig sykdom. Svaret på de to spørsmålene er det som vil avgjøre videre planer fremover. Nakstad sier det er svært viktig at de som fikk dose to for 20 uker siden nå vaksinerer seg for å øke beskyttelsen mot alvorlig sykdom, men at det også er helt sentralt at råd og regler følges


Siden 1969 har Henning Holstad arrangert julefeiring for byens trengende. På grunn av coronarestriksjoner ble det en alternativ «Alternativ jul» – utendørs på Youngstorget – i år. – Det har gått veldig bra. Vi har hatt veldig mange på besøk. Vi gikk akkurat tomme for tallerkener, sier en fornøyd Holstad når VG ringer fredag kveld på julaften. Han legger til: – Vi trodde tusen tallerkener var nok, men det var det ikke! Holstad forteller at det har blitt servert over tusen julemiddager. Vertskapet måtte ut for å kjøpe flere tallerkener. – Stemningen er på topp med bålpanner, vafler, sjokolade og frukt. Folk koser seg, sier han Rundt klokken 22 fredag kveld skriver Holstad i en SMS at det har vært rundt 600 personer innom arrangementet.  – Nå har biskopen (Kari Veiteberg. journ.anm) akkurat lest juleevangeliet for oss. Hun kom på besøk til oss i kveld som hun har gjort gjennom flere år, skriver han. Tidligere på kvelden uttalte Holstad til NTB at det hadde vært rundt 400 personer innom.  – Vi har delt ut enda flere julegaver enn det, vi har gått rundt treet, og vi har spist ribbe, pinnekjøtt, kyllingfrikassé, ordentlig god julemat, sier Holstad på telefon til NTB. Maten kommer fra profesjonelle kjøkken, i år var det ikke mulig for organisasjonen Alternativ Jul å lage noe selv, slik de pleier.  – Den slemme keiser corona stengte herberget – vi ble tvunget til krybben på Youngstorget. Men vi har det fint her. Det er kaldt, men vi har kledd oss, sier han. Først ble hele arrangementet avlyst, men så ble det klart at Alternativ Jul skulle holdes utendørs. Løsningen på torget er kommet i stand med hjelp fra LO. Sovnet på stolen Årets feiring er tross alt bedre enn fjorårets. Da var det bare én bålpanne. I år er det fem flammende bål å samles rundt, bord med røde duker og levende lys. Et par av gjestene ble trøtte etter maten og har sovnet under et teppe på stolen, forteller Holstad. De fleste kommer fra det han kaller gatemiljøet i hovedstaden. Mange er gjengangere. – En fortalte historier om hva han opplevde hos oss for 20 år siden, den gang vi holdt til i Møllergata. Nå hadde han sittet inne og fått nye tenner, så han var veldig glad fordi han nå kunne spise ribbe, sa Holstad. Takknemlige Hvert eneste år siden 1969 har han stått på for å gi vanskeligstilte en fin julekveld. Etter planen skulle arrangementet avholdes i Oslo Kongressenter – men det lot seg ikke gjøre med dagens restriksjoner.  I år hadde nesten 800 frivillige meldt seg for å jobbe gjennom jula, men de fleste måtte avvises på grunn av pandemien. Julaften er det rundt 120 som hjelper til. – Neste år er håpet at vi er kvitt coronaen. Normalt har vi jo 2.500 gjester, sier Holstad, en mann som blir satt pris på. Han innrømmer at det har blitt noen klemmer i kveld, selv om det ikke er lov.  – Dem tar jeg imot. Jeg er jo ferdig vaksinert. Men når jeg kommer hjem i natt, da skal jeg sove!  Han er glad for at de fleste av gjestene også ser ut til å ha et sted å være.  – Heldigvis er det ikke så mange som bor utendørs i Oslo, det har blitt litt bedre offentlige systemer – men vi klarer aldri å skape et perfekt samfunn.

- Vi trodde tusen tallerkener var nok ...


I januar legges nettleien om. Gudbrandsdal Energi har tatt utgangspunkt i de nye tariffene og regnet ut at syv av ti strømkunder vil få høyere nettleie hvis de ikke justerer forbruket sitt. I den opprinnelige publiserte versjonen fremgikk det ikke tydelig at dette regnestykket baserer seg på en ny ramme for nettleie som er høyere i 2022 enn i 2021. Dette medfører at nettleien også med gammel modell ville ha økt med samme forbruk. GE har tatt for seg nesten 48.000 av sine egne kunder og deres faktiske forbruk de siste 12 månedene og beregnet hva de vil måtte betale med ny nettleie. Kundene er spredt over store deler av landet.  Energi Norge mener GE ikke har tatt hensyn til at nettselskapene får økt inntektsrammen neste år.  – Analysen sammenlikner to år med ulik inntektsramme for nettselskapene. Reguleringsmyndigheten har tidligere varslet at nettleien samlet sett blir to milliarder kroner høyere i 2022 enn i 2021. Det betyr en økning for mange kunder, helt uavhengig av prismodell, sier informasjonssjef Aslak Øverås i Energi Norge.  Elvia bekrefter overfor VG at de har lagt den økte inntektsrammen til grunn for neste års priser som de la ut i forbindelse med ny nettleiemodell - som forøvrig er utsatt.  Nettselskapenes inntekter er regulert av myndighetene. – Vi har ikke tatt hensyn til den økte nettrammen, skriver Marius Røed Sveipe, daglig leder i GE, i en e-post til VG 22. desember.  GEs analyse viser at 40 prosent av kundene kan slippe å få høyere regninger fra nettleieselskapet gjennom å foreta noen enkle grep. – Vi har beregnet hvordan kundene kommer ut om de ikke endrer sine forbruksvaner. Det vil si at vi har satt hver enkelt kundes forbruk gjennom et helt år inn i en modell med nye nettleiepriser, sier Sveipe.  Store forskjeller Analysen viser at det er store geografiske forskjeller mellom selskapene. I Oslo får 96 prosent av Elvias kunder høyere nettleie, skal vi tro beregningene GE har foretatt. Her vil nettleien øke i snitt 7 prosent og 36 prosent av kundene vil få en økning på over 10 prosent, ifølge tallene som er basert på forbruket til GEs nesten 26.000 Oslo-kunder. Elvia, Norges største nettselskap med 950.000 kunder, avviser at nesten alle kommer til å få høyere nettleie på grunn av den nye modellen. – Det medfører ikke riktighet. Elvia vil ta inn de samme inntektene med ny modell som vi ville gjort med dagens model, og nettselskapenes inntekter er regulert av myndighetene, sier kommunikasjonssjef Morten Schau. Elvia har tidligere sagt at nettleien deres samlet sett kommer til å øke 7 prosent neste år sammenlignet med 2021. – Dette skyldes i all hovedsak økte kostnader knyttet til kjøp av kraft til dekning av nett-tap på grunn av høyere kraftpriser, samt økte kostnader til Statnett. Denne økningen ville ha kommet uavhengig av tariffmodell. Enhver omlegging av tariffene vil føre til ulike utslag, avhengig av den enkelte kundes bruk og bruksmønster. For de fleste kunder dreier dette seg likevel om begrensede beløp, sier Schau. Lavere nettleie i Trøndelag Ifølge GEs analyse kan mange trøndere som er kunde hos Tensio glede seg over lavere nettleie neste år. Ser man alle kundene under ett, går nettleien ned 14 prosent i Sør-Trøndelag ifølge GEs analyse, mens kundene i Nord-Trøndelag ligger an til å få 8 prosent lavere nettleie. Men avhengig av bruksmønster vil enkelte kunder kunne få høyere nettleie også her. Snittet for Norge under ett er at nettleien øker med 2 prosent med den nye modellen. NVE bestemmer hvor mye nettselskapene får lov til å ta seg betalt for å levere strømmen til døren din, og denne inntektsrammen er foreløpig beregnet til 19,3 milliarder neste år eller opp 12 prosent sammenlignet med de 17,2 milliardene som er henholdsvis vedtatt og varslet for i fjor og i år. NVE-sjef Kjetil Lund har avvist at nettleien vil øke mye med det nye systemet og har sagt at de fleste nettkunder vil merke små endringer

Analyse:  Syv av ti får høyere nettleie hvis de ikke tar grep


Ein lærar i Louisiana (USA) erkjenner straffskuld for å ha gitt ungdomsskuleelevar bakverk med ektemannens sæd på. Kvinna erkjenner også straffeskuld for valdtekt og produksjon av overgrepsmateriale, og risikerer å bli dømt til 41 års fengsel. Paret står tiltalt på 150 punkt for seksuelle lovbrot mot barn.  Ektemannen arbeidde i politiet fram til dagen paret vart arresterte i 2019. Pågripinga skjedde etter funn av eit bilete der paret var nakne saman med ein mindreårig, etter tips frå ein organisasjon som arbeider med barn i utsette livssituasjonar. Den tidlegare læraren skilte seg frå mannen kort tid etter pågripinga, og kjem til å vitne mot eksmannen. Ho hevdar han manipulerte henne til å gjere handlingane, skriv avisa Livingston Parish News.  Bakverk med ektemannens sæd Det tidlegare paret har fått fire søksmål mot seg, som anklagar dei for å ha gitt bakevarer med sæd på til læraren si klasse ved to anledningar.  I fleire av søksmåla er det lagt vekt på at hendingane har ført til psykiske utfordringar for elevar og familiar. Ein av familiane påstår også at læraren har vist elevar upassande bilete, og dessutan at dei mindreårige elevane har blitt filma og fotografert. Også skulen er saksøkt av familiane.


Tre år etter at belgiske Theo Hayez ble meldt savnet i Australia, utlover myndighetene i New South Wales en svimlende pengesum til den som kan gi opplysninger som kan oppklare saken.  Myndighetene i den australske delstaten New South Wales, utlover en dusør på 500 000 dollar for opplysninger som kan føre til funn av savnede Theo Hayez (18), skriver The Sydney Morning Herald (SMH).  Det tilsvarer en sum på over tre millioner norske kroner.  Den belgiske turisten forsvant sporløst under en backpacking-tur i 2019, og ble sist sett utenfor nattklubben Cheeky Monkey’s bar i den australske strandbyen Byron Bay. Hayez bodde på hostellet WakeUp!, som meldte ham savnet i starten av juni samme år, da de oppdaget at han ikke hadde sjekket ut av rommet.  – Vi nærmer oss nå tre år siden Theos forsvinning, og vi tror at denne belønningen kan være en av våre siste muligheter til å finne svar på hva som skjedde med Theo, uttalte Hayez’ far Laurent Hayez til avisen.  – Et viktig spørsmål som vi ønsker svar på, er om han var med noen natt til 31. mai 2019, som vi har sterkt tro på at er tilfelle, uttalte Hayez.  Tok uvanlig rute En av politiets teorier er ifølge SMH at Hayez gikk seg vill, mistet telefonen og skled ned i vannet da han prøvde å få tak i den. De mistenker at han deretter har blitt ført ut i havet.  Teorien bygger blant annet på sporingsdata fra Google, som viser at attenåringen skal ha gått en uvanlig rute etter besøket fra nattklubben. Etter å ha fulgt en ujevn sti gjennom tette busker til Tallow Beach på østsiden av Cape Byron, skal han ha gått mot et bratt og vegetert område på nordsiden av stranden.  Hayez sin familie tror derimot ikke at han ville gått en slik rute alene, og påstår at han må ha vært sammen med noen andre.  – Hvis han var sammen med noen som visste hvor de skulle og de sa: «Å, det er noe som skjer der, la oss ta en titt», ville det vært en mulighet, men ville han ha gjort det alene? Den ser jeg ikke, uttalte Hayez’ kusine Lisa Hayez til SMH i november.  Uerfaren konstabel ledet søk Samme dag som myndighetene kunngjorde dusøren, kom det ut ny, oppsiktsvekkende informasjon om søket av Hayez.  Under en gransking av saken, sa seniorkonstabel og mannen som i starten ledet søket Louis Papworth, at han bare hadde ledet to mindre søk tidligere. Han sa også at han i etterpåklokskapens lys ville gjennomført etterforskningen på en helt annen måte i dag, skriver The Guardian.  De to første dagene, ledet Papworth etterforskningen uten å ha hatt opplæring i kartverktøy som kunne laste opp GPS-data og søke nøyaktig i områder.  Frivillige hadde heller ikke fått med seg bilde av Hayez, og hadde dermed bare et minne av utseendet hans under letingen.  På spørsmål om hvorfor han personlig ble valgt til å koordinere den første dagen av søket, svarte Papworth: – Jeg tror bare jeg var den tilkallende redningsoperatøren den dagen.   – Endeløs sorg Delstatens justisminister Paul Toole sa ifølge SMH, at han har håp om at belønningen vil oppfordre personer med opplysninger om saken til å stå frem.  – Smerten av å miste en man er glad i er ille nok, men mysteriet rundt saken forsterker bare den smerten. Hayez’ mor Vinciane Delforge, fortalte at familien står fast i en endeløs sorg i mangel på svar på hva som skjedde og at både store og små detaljer kan være nyttig for etterforskningen. – Vårt håp er at belønningen vil nå ut til flere folk, motivere dem til å snakke med myndighetene og overkomme barrierer de måtte ha for å gjøre det.


I sitt første intervju etter Netflix-dokumentaren hevder Simon Leviev at «The Tinder Swindler» bare er oppspinn. I flere år lurte Tindersvindleren Simon Leviev en rekke kvinner, utleiere og familier for millioner av kroner – for å finansiere sitt eget luksusforbruk.  Dokumentarfilmen «The Tinder Swindler» er basert på VG-avsløringen, som vakte stor oppsikt da den ble publisert i 2019.  Dokumentarfilmen topper Netflix-listen over ukens ti mest sette filmer for andre uke på rad. Den ligger også på topp 10-listen i 94 land – og er sett 64.7 millioner timer til sammen, ifølge strømmeselskapets ukentlige visningsliste. Nå kommenterer Simon Leviev det hele i et TV-intervju i det amerikanske TV-programmet Inside Edition. – Jeg var bare en singel fyr som ønsket å møte noen jenter på Tinder. Jeg er ikke en bedrager og jeg er ikke falsk. Jeg er ikke «tindersvindleren», sier Simon Leviev.  – Investerte i bitcoin Undersøkelser VG har gjort dokumenterer at dette er løgn.  Leviev, som ble født Shimon Yehuda Hayut, er dømt for bedrageri i Finland og Israel.  Dokumentasjon VG innhentet fra ofrene Cecilie Fjellhøy, Pernilla Sjøholm og andre, viser at han også stjal fra en rekke andre – uten å bli straffeforfulgt for dette i Europa.  I et annet klipp, som Entertainment Weekly har publisert, sier han:  – De presenterer det som en dokumentar, men sannheten er at det er en fullstendig oppdiktet film. Jeg er verdens største gentleman, og så kaller de meg for «tindersvindleren», sier Leviev. Han påstår at han er en forretningsmann.  – Jeg investerte i bitcoin i 2011. Jeg trenger ikke å si hvor mye det er verdt nå, sier svindleren om hvordan han mener å ha finansiert livsstilen sin. Har vondt av seg selv – ikke ofrene  Han hevder videre at han ikke presenterte seg overfor ofrene som den angivelige sønnen til diamantmogulen Lev Leviev. Det er også løgn. Han blir spurt av Inside Editions journalist om han ikke har vondt av kvinnene han lurte. – Jeg føler meg ikke dårlig på grunn av noe jeg ikke har gjort, nei. Jeg har det dårlig på grunn av det som har skjedd med meg. Jeg vil renvaske navnet mitt. Jeg vil si: Dette er ikke sant, svarer han.  I intervjuet med Inside Edition avviser Simon Leviev også å ha truet noen.  VG har publisert lydopptak som viser hvordan både Fjellhøy og Sjøholm mottok truende uttalelser om at «hver handling ville bli møtt med en motreaksjon» og at det å trosse ham kom til å «koste mer enn penger». Det som skal være kjæresten hans, modellen Kate Konlin, sitter ved siden av ham i intervjuet. – Hvordan kan noen lage en så falsk historie? spør hun og sier at hun «selvfølgelig ikke» har lånt Leviev penger. Det åpne Instagram-innlegget under viser et maleri av Konlin og Leviev sammen. Hollywood Onsdag forrige uke ble det kjent at Leviev har blitt en del av stallen til Hollywood-manager Gina Rodriguez. Selskapet hennes, Gitoni, produserer TV-show, dokumentarer og utgir bøker. Fjellhøy håper virkelig at ingen i Hollywood vil gi han denne plattformen. – Han har skapt så mye vondt for så mange mennesker. Han hadde muligheten til å være med i Netflix-dokumentaren, men ville ikke det. Det var hans valg. Hvis han føler at han ikke har fått fortalt sin side av saken, får han gå de riktige veiene og gi intervjuer på en ordentlig måte, sa Cecilie Fjellhøy til VG. I slutten av juni 2019 ble Simon Leviev pågrepet av gresk politi i Athen, og senere utlevert til Israel. I desember 2019 ble han dømt til 15 måneders fengsel for tyveri, svindel og forfalskning av dokumenter i Israel.  Leviev ble løslatt etter fem måneder på grunn av god oppførsel og coronahensyn.  I dag lever han et tilsynelatende velstående liv i Tel Aviv i Israel.  Han har blitt permanent utestengt fra Tinder, sier selskapet bak datingappen til Variety. VG-journalist Erlend Ofte Arntsen, som har vært med å lage denne saken, intervjues i Netflix-dokumentaren «Tindersvindleren»

Nytt intervju:  - Jeg er ikke en bedrager


En ny festskandale ryster Storbritannia. Over 100 personer var invitert til hagefest i statsministerboligen i London under den første nedstengingen i Storbritannia da svært strenge regler fortsatt gjaldt, ifølge britiske medier. Samtidig som festen skal ha funnet sted, den 20. mai i 2020, fikk folk kun lov til å møte én person utenfor husstanden med to meters avstand utendørs.  Mellom 30 og 40 personer skal ha deltatt på festen. Invitasjoner ble sendt ut til rådgivere, taleskrivere og annet personale. Flere britiske medier har fått tilgang til en lekket e-post fra Martin Reynolds, en av Johnsons nære rådgivere. I e-posten som først ble publisert av ITV, er folk invitert til å «utnytte det flotte været» og være med på drinker – med sosial avstand – i hagen. Invitasjonen avsluttes med «Bring your own booze», som kan oversettes til å ta med egne alkoholholdige drikkevarer eller egen sprit på godt norsk. Saken kommer i kjølvannet av at The Guardian i det siste har omtalt en fest med vin og pizza 15. mai 2020 – fem dager før denne hagefesten – samt julefestskandalen som ble rullet opp i desember. Hannah Brady, som mistet faren til Covid-19 forteller til Sky News at farens dødsattest ble underskrevet samme dag som hagefesten skal ha funnet sted. – Finnes et mer skammelig eksempel på «en regel for dem, en annen regel for oss andre» enn dette? spør Brady retorisk. Hennes 55 år gamle far døde av coronaviruset fire dager før festen. Brady er talsperson for en organisasjon for etterlatte etter covid-19. Videre forteller hun at hun møtte statsminister Boris Johnson i den samme hagen som festen ble avholdt i september i fjor. Der så hun Johnson i øynene og fortalte om farens død. – Han fortalte meg at han hadde gjort alt han kunne for å beskytte faren min, samtidig som han visste at han hadde festet på samme sted samme dag som min fars dødsattest ble underskrevet. Jeg blir kvalm av å tenke på det, sier hun. Samme dag som festen fant sted, ble det meldt om 363 nye coronadødsfall. Det var også blant annet: Først 11 dager senere, 1. juni 2020, ble tiltakene lettet noe. Men fortsatt var det ikke lov til å møte mer enn seks personer utendørs. Ifølge Sky og ITV skal Boris Johnson og hans daværende forlovede Carrie Johnson selv ha deltatt på festen. To vitner har også fortalt BBC at de to var til stede. Så langt har Johnson selv ikke villet kommentere festen. Johnsons tidligere rådgiver Dominic Cummings har på Twitter sagt at Johnson var til stede. Etter at Cummings gikk av som Johnsons rådgiver i november 2020, har han spilt en sentral rolle i å målbære anklager mot Johnson og hans regjering, blant annet når det gjelder coronahåndteringen. Også saken om hagefesten 20. mai 2020 startet med et blogginnlegg fra Cummings forrige uke. Flere stabsansatte skal ha reagert på invitasjonen og ytret sine bekymringer, ifølge BBC. En gransking av brudd på smittevernregler både i Downing Street 10, som statsministerboligen ofte omtales som, og andre departementer og etater, ble iverksatt av statssekretær Simon Case etter ordre fra Johnson i desember.  Case måtte selv trekke seg fra granskingen da det ble avslørt at hans egen avdeling angivelig skal ha arrangert en av festene. Granskingen ledes nå av Sue Gray. Undersøkelsene startet da det i desember ble kjent at det hadde blitt avholdt julefester i Downing Street i 2020. Både den aktuelle festen 20. mai og en annen som skal ha funnet sted 15. mai er nå blant sammenkomstene som undersøkes. Opposisjonspartiet Labour sier i en uttalelse at Johnson har mange spørsmål å svare på dersom granskingen viser at han brøt regler.


Da fjellklatreren og hunden hans North skled 150 meter ned i en fjellgrop, ble matfar skadet. North ble ved eierens side i 13 timer.  Søndag 2. januar delte Croatian Mountain Rescue Service (HGSS) en rørende historie på sosiale medier av en skadet fjellklatrer og hunden hans North, en Alaskan malamute, som har krøllet seg sammen på eierens fang for å gi varme til den skadede mannen. Eierens navn er ikke kjent. Ved bildet skriver redningsmannskapene:  «Vennskapet og kjærligheten mellom eier og hund kjenner ingen grenser. På grunn av en rekke uheldige omstendigheter skled de sammen ned bakken i går ettermiddag. Sammen i lykkelige og vanskelige øyeblikk, slik er livet. North kom fra ulykken uten skader, men eieren hans, en ung fjellklatrer, var ikke så heldig. Hunden krøllet seg derfor ved siden av ham og varmet ham med kroppen.  Hundens lojalitet tok ikke slutt med redningsmannens ankomst. Han passet på eieren sin 13 timer. Fra dette eksemplet kan vi alle lære om omsorg for hverandre.» Fjellklatreren og hunden North skal ha sklidd 150 meter ned på fjellet Veganski Vrh, skriver Total Croatia News. Fjellet er 1301 meter høyt og er en del av fjellkjeden Velebit i De dinariske alper i Kroatia.  Nyhetsnettstedet omtaler redningsaksjonen som «kompleks og utfordrende». Heldigvis var to venner sammen med den skadede fjellklatreren, som umiddelbart ringte etter hjelp og var i kontakt med redningsmannskaper til enhver tid, melder 24 Sata. Se bildegalleri fra redningsaksjonen her: Sjefen for HGSS Gospić, Josip Brozičević, opplyser til nettavisen at fjellklatrerne var erfarne og hadde alt nødvendig utstyr, men at en kombinasjon av uheldige omstendigheter førte til ulykken. – Fjellklatrerne klatret opp Velebit-turstien til Vaganski vrh. Ved nedstigningen var hunden redd for å krysse den isete overflaten, sa Brozičević til nettstedet. Eieren skal ha løftet North et lite stykke for så å prøve å sette ham ned  – I det øyeblikket eieren ville sette ham ned på bakken begynte hunden å gli på den isete bakken. Han var i bånd og bundet til eieren, og da han skled ned i gropen, dro han eieren sin bak seg, sa Brozičević videre. Etter fem timer nådde 27 redningsarbeidere fra Gospić, Zadar, Split og Istria frem til den skadede fjellklatreren og hunden. Dessverre ble redningsaksjonen i det utilgjengelige terrenget, på den høyeste toppen av Velebit, vanskeliggjort av snø, is og knuste trær som blokkerte stiene, skriver Total Croatia News. Fjellklatreren skal ha fått et alvorlig brudd i leggen og ankelen da han falt. – Hunden var krøllet sammen ved siden av eieren i gropen hele tiden. han varmet eieren med kroppen, og forhindret dermed fjellklatrerens betydelige hypotermi, sa Brozičević til 24 Sata. Etter at redningsmenn trakk fjellklatreren og hunden ut av gropen, ble den kalde fjellklatreren først varmet opp, og det skadede beinet hans immobilisert. Hunden ønsket ikke å skilles fra eieren et øyeblikk. I stedet krøllet han seg oppå eieren mens han lå på en båre, som redningsmannskapene senket ned fra fjellet i bratt og isete terreng, skriver Total Croatia News. – Da vi startet med transporten så vi at det ikke ville være mulig å frakte offeret og hunden sammen. Siden hunden var uskadet ble han overtatt av en av redningsmennene, men også da var han i nærheten av eieren, sa Brozičević til 24 Sata. Etter mer enn syv timers transport ble den skadde fjellklatreren kjørt med ambulanse, til Gospić General Hospital. Og deretter til Zadar Hospital, hvor han ble operert, skriver Total Croatia News.


Stian Blipp trivdes ikke med «Senkveld»-jobben og klarte ikke å se seg selv på TV. I en ny podkast avsløres det at Solveig Kloppen var tenkt som talkshow-makker. – Det var veldig vanskelig og jeg jobbet med en fin gjeng. Men jeg ville ikke lage dette, jeg ville lage «Senkveld» på en helt annen måte. Jeg ville ikke lage «Senkveld med Thomas og Harald» bare med Stian og Helene i stedet.  Det forteller Stian Blipp i podkasten «Rådvill» hvor Solveig Kloppen er gjest. I podkasten bekrefter Kloppen at hun fikk tilbud om å være programleder for «Senkveld» sammen med Stian Blipp før han og Helene Olafsen overtok etter Thomas Numme og Harald Rønneberg. – Jeg følte at det ikke var riktig for meg. Jeg har aldri drømt om å lede et show på fredager og ikke hadde jeg lyst til å hoppe inn i et ferdig format heller, sier Solveig Kloppen. Det vakte oppsikt da det i februar i fjor ble kjent at Stian Blipp ville slutte i «Senkveld». Da hadde han og Helene Olafsen ledet «Senkveld» på TV 2 siden høsten 2018. Blipp var på det tidspunktet kjent som programleder for «Norske Talenter», «Gullruten», «Idol», «Mitt Dansecrew» og «Stian Blipp Show». Det markerte også slutten for «Senkveld» som ble lagt ned våren 2021. – Jobben betydde mye for meg. Jeg syntes det var superstas. Men jeg klarte aldri å se programmet på TV. Jeg kjente ikke igjen han fyren som var der. Det som jeg leverte betydde ikke mye for meg, Men det var viktig for mange og det var viktig for en stor organisasjon. Ting som blir viktig er det vanskelig å gjøre noe med, sier Blipp videre. Han legger ikke skjul på at han under slike forhold lett kan bli en «pain in the ass», grinete og barnslig. Likevel er han glad for at han fikk muligheten. – Men samtidig synes jeg ikke TV i seg selv er så spennende, TV er ikke min greie. Kult å være på TV, det er godt betalt, men det holder ikke for meg, sier Blipp. – Stian eier sin historie om hvordan det var å jobbe med Senkveld i de årene han var der, og står selvsagt fritt til å fortelle om hvordan det var. Vi har ikke noe behov for å kommentere det han sier, sier pressesjef i TV 2, Jan-Petter Dahl til VG. Når det gjelder Kloppens tilbud om å bli programleder i «Senkveld», sier Dahl dette: – Da Thomas og Harald bestemte seg for å gi seg hadde vi mange sonderingssamtaler med mange aktuelle kandidater før vi endte på Helene og Stian. Duoen viste seg å være en suksess fra første sending. Managementselskapet til Stian Blipp er MaxSocial, som er heleid av VGTV AS. VGs redaksjonelle vurderinger gjøres uavhengig av dette. Redaksjonen står fritt. Oversikt over bindinger for profiler som gjør oppdrag for VG ligger her. Til info: «Rådvill» er en VG-podkast på PodMe, som eies av Schibsted.

«Senkveld»:  - Jeg ville ikke lage dette